23
Pê Parãw tee mencrôn kêanre to hahkre
Me Cahyt Xà 23.1-30; 24.1-25
Mã ma Mowap catêjê jõ pahhi pê Parac te Parãw japrôr ne to mõ, ne kẽn na to hàpir. Mã ahpar mã, caprũm kôt, cute Ixaher catêjê jàhtôa ne me hõmpun. Mã cumã:
— Hamre, ca ha me hàhtôti itajê incrôn kam tẽ, ne mencrôn xà kêanre to me acrô. Ne me hũn xà kêanre to ame hũn, quê ha ate me hũn xà kêanre atajêa me to hy, ne ame to kêanre ne. Ne hanea ne côjkwa kam gõ Pahhiti wỳ, quê ha ame to kêanre ne, ne me to hamre — hane.
Mã Parãw te harkwa to me cumãn kam ihtẽm, ne me cumã:
— Mowap catêjê jõ pahhi pê Parac te imã ihcakôc,
ne me ahna imẽn to:
“Ixaher catêjê itajê to kên kam tẽ” hajỹr.
Ne jũ mã wa ha ajte,
ne por Pahpãm mehkwỳ to impejti atajê to apu ihkên?
He ajteare mã me, ne ampeaj kam me hàhtô,
ne ihtỳj me ipicamẽn to me mõr ita na.
Na wa itỳj mehkôat amji ton to prãm — hajỹr.
Mã Parac apu Parãw kam incryac to incryc ne cumã:
— Nãmri! Xà wa aracri ite amã ijarkwa to hajỹr? Mãr wa ite amã me to kêanre na ijarkwa hyr ta! Nõ na mã ca ate me to impejti ita to apu acakôc! — hane.
Mã Parãw cumã:
— Jũ wỳr wa amjia kôt ampo to icakôc, por me ijõ Inxũ Cati te ijarkwa to icakôc xà na imẽn atajêa to, wa ha icakôc — hane.
Mã Parac te hipêr ihcajpẽr to ipijakrut xà ata wỳr to hàpir, ne hipêr cute me to kên xà caxuw cumã harkwa hyr. Mã Parãw te amencrôn kên to hahkre, ne nee cute mencrôn xà kên nõ to mencrôn nare, ne cama harkwa pejti to me ahna ihcakôc. Mã Parac apu kam incryac to incryc, ne cute cumã hàmjõr nare, ne ma hũrkwa wỳr, hũre kam ihkujahêc.