18
Tawi me Jônata
1 Xamer 18.1-11; 20.1-42
Ne pê Jônata pê pahhi pê Xawrô kra xũmre, ne Tawi me ajpẽn cajpa ne me ajpẽn pupu, ne me cumã ajpẽn kĩn hyre nare. Mã Xawrô te Pahpãm te Tawi to ipa, mã mehcunea mã ihkĩn na, hahkre pej. Cwỳrjapê ri hũ na apu amji to prãm, ne apu Tawi kam incryac to incryc, ne amcro cunea kam, kam incryc ita cumã ajcamẽ. Mã tee apu ihcuran to hahkre.
Mã Tawi te cupê amji pytàr, ne ma tẽ. Ne cute Jônata me ajpẽn cajpar, mã cute ihcukij ne cumã:
— Ampo to mã ite jũ na, mã apãm apu icuran prãm? — hajỹr.
Mã Jônata cumã:
— Hamreare, nee apu acuran prãm nare — hane.
Mã Tawi cumã:
— Quê! Ihtỳj icuran prãm! Ca ha hanea ne hõmpu he. Apẽ quê ha putwrỳ intuw jõ amji kĩn. Wa ijõtpê gũrkwa ri apà, ne apẽ wa ha ma põ mã icato, ne jũ ri amxu. Quê ha apãm ina acukij, ca ha cumã itẽm caprỳ na, ito ahêj ne cumã, wa ma inxũ jũrkwa ri amji kĩn wỳr, Pãw jõ krĩ kam itẽm na, ijarẽ. Quê ha cute ita na amji caxàr na, cu ha ramã ihcunea impeaj na hahkre pej. Nãmri quê ha cute ita na ikam incryc na, cu ha ramã cute icuran prãm na hahkre pej — hane.
Mã Jônata cumã:
— Imã inxũ tyc jakàn pê Pahpãm te ato pahhi na gahkre pej. Ne ipê pahhi kra cakrô, wa ha nee ipê pahhi nare. Na wa ha ampeaj kam amã amji to, wa ha inxũ mã icakôc, quê ha cute apu akam incryc ne apu acuran prãm na, wa ha ma tẽ ne amã awjarẽ, ca ha hahkre pej, ne atỳj cupê amji pytà. Ne quê ha Pahpãm akôt ipa to hanea, pom quê pê ajco inxũ kôt ipa he. Ne ca, ca ha cormã itĩar kam ito impeaj ne, ne ityc jirô pê, ca ha hanea ne me ikra to impeaj ne, Pahpãm te amji mã ato ihhimpej xàa kôt — hane. Mã Jônata me Tawi te ajpẽn par pejti to hajỹr.
Mã ma Tawi tẽ ne põ kam ipimxur. Mã amji kĩn kam hàhhuc, mã Xawrô pê pahhi ata hỹr xà ata kam hỹr, ikre kat na pire mã. Mã hanea ne Jônata hũm cuna mã hỹr, mã Tawi jỹr xà kam caprỳ. Ne hipêr amcro nõ na, cormã hỹr xà kam caprỳ ita na. Mã Xawrô te Jônata cukij ne cumã:
— Ampo na mã nee ihnõ kam ajpên Tawi mõr ne cute ampo krẽr nare, ne ita kam ajte cute hajỹar? — hajỹr.
Mã Jônata cumã:
— Tawi te iwỳr, wa ite to tojnõ mã ma Pãw jõ krĩ wỳr tẽ, me hũmjê wỳr. Curia quê ha apu amji kĩn ita to amji japackre — hane.
Mã Xawrô apu incryac to incryc ne caràar kam cute Jônata mã harkwa to:
— Quê ha ihtĩar na ipa, ca ha nee jũ caxuw apê pahhi nare, ityc xà xwỳjrea na. Tẽ ne haprô, wa ha ihcura — hajỹr.
Mã Jônata te hũm jahkre pej, cute Tawi curan prãm na, ne ma me hàpàn xà pê incryac kam hãm ne tẽ. Ne nee hàpàn nare amcro ata kam. Ne amcro nõ na Jônata ma põ mã tẽ, ne cute Tawi me ajpẽn cajpar. Ne cute me ajpẽn cajpar xà ata kam me ajwar me cumã amji kĩn nare, mã cama ame amrã. Mã Jônata te Tawi mã harkwa to:
— Cu ramã pahte ajpẽn par to impejti, na ca ha gapacta ne apej pêa mã tẽ — hajỹr. Ne ma Jônata hacpỹ mã krĩ mã cute amji jaxàr. Mã ma Tawi xwỳjê tẽ.