17
Pê Pahpãm Aprãw mã ihkra to awjahkre
Kam To Ihtẽm Xà 17.1-27
Ne ramã ahna caku te trêxi, mã Aprãw wỳr Pahpãm cator, ne cute cumã harkwa to:
— Ỹhỹ, Aprãw, hipêr ite amã amji ton xà ata to intuw, quê ha ihtỳj amã akra xũmre nõ cato. Na quê ha apê me hakat, ne apĩan quê ha pahhi catia catêjê kwỳ me hapôj. Wa ha amã Canãn jõ pjê ita gõ, ne hanea ne me atàmxwỳ mã cugõ, ca ha kam me akrĩ rohnỳtti mã. Ne ca ha caa me, me atàmxwỳ me, me apê me ikwỳ, na wa ha pa amji to me Apãm Cati.
— Ne mehcunea te, ate ipar ne apê me ikwỳ na, cute me gahkre pej prãm to, ca ha ite ato ihimpej xà ita na ikam gapac to hane he. Ca ha me akam, me hũmre mehkrĩ atajê me, me atàmxwỳ me, ca ha me acunea me apy kà kryjre ne ajpẽn mã me hakep. Ne quê me atàmxwỳ nõ mã ihkra xũmre nõ pỳm, ne ramã ahna amcro ôjtô, quê ha acuxà me cumã impy kà kwỳ jakep. Ne por jũmjê te impy kà kwỳ jakep nare atajê quê ha nee me cupê me ikwỳ nare. Ampo na? He nee ite amã amji ton xà na, pahte ajpẽn par xà ita mã hàr nare na ri.
— Ỹhỹ, Aprãw, ramã gĩxi Xarakwỳj me ajwar awej cakrô, quê ha ihtỳj me amã me akra xũmre nõ cato. Ne cupê me atàmxwỳ cunea xakat — hajỹr.
Mã Aprãw te Pahpãm par, ne cuna mã ihpỳm, cute cumã incrire na amji jarẽn prãmte. Ne cute nee impar xà ita to amji mã hajỹr nare, na ri cama apu acxa, ne amji mã:
— Pỳhàpà, quê ha pijamã cormã imã ikra nõ cato? — hajỹr jirô pê mã, cute Pahpãm mã:
— Ca rỳ mã Ixamar to me itàmxwỳ tàmxwỳ xakat — hajỹr.
Mã Pahpãm cumã:
— Quê nare! Gĩxia pê Xarakwỳj kam quê ha akra xũmre ita cato, caku nõ na, ca ha cumã haprỳ to Ixac. Ne cupêa quê ha me atàmxwỳ jàhtôti atajê xakat — hane. Ne ma cupê tẽ. Mã amcro ata na Aprãw me ihkra xũmre pê Ixamar me, curi cahê na mehkrĩ atajê me, mehcunea te amji mã mempy kà kryjre ne me hakep, Pahpãm te ahna mẽn xàa na.