3
Pê ame Côpijapjêr jõ cô na rê
Jojuw 3.1-17; 4.18
Mã Jojuw te Ixaher catêjê cunea to Côpijapjêr jõ cô na hàhhuc, ne curia ame ipa. Mã me ahna amcro incrê, mã me to ihhimpej catêjê atajê te ame to ihhimpej, ne me cumã:
— Quê ha Pahpãm mã mehcajrẽn catêjê Pahpãm jàmcjên xà to me mõ, ca ha me hõmpu, ne atỳj me hũnãr pyrentu — hajỹr.
Ne pê ma ajco me pĩ po te Pahpãm jàmcjên xà ata pupu, ne Pahpãm me cute me ajpẽn par xà ata to me amji japackre pyrentu. Mã Jojuw te me cumã harkwa to:
— Quê ha apẽ, quê ha Pahpãm carôt tỳjti ata to me pamã ajpẽ. Cwỳrjapê ca ha caxuw ame amji cũmpej to mempeaj ne, ate me amji kam gapac xà mea mã, mãr ca Pahpãm to pit mã me amji kampa — hajỹr.
Ne me ahna apẽ mã Jojuw te Pahpãm mã mehcajrẽn catêjê to ihhimpej, mam cute Pahpãm jàmcjên xà ata to cô wỳr me mõr prãmte. Jirô pê mã ri Jojuw te mehcunea mã hàkjêr ne me cumã:
— Ajpên me mõ ne Pahpãm te ihcakôc xà ton ata na me kampa. Ne ita kam ca ha me Pahpãm tĩar te me pahcahê na apu ipa na me hahkre pej. Por Pahpãm pê pjê cunea Pãm Cati ata jàmcjên xàa ri hãn ne me acumam ipa, cô na me parêr xà na. Na ca ha me Pahpãm jàmcjên xà ata pupu, ne me Pahpãm te me pahpytàr na amji ton xà ata to me amji japackre pyrentu. Quê ha me hàmcjên xà to me ipa catêjê par cô kam ahtwỳ, me ajkaam quê ha cô ata me amã ajcapô — hajỹr.
Ne ta kam pê ita hane. Mã Côpijapjêr jõ cô tàm te hipu tu, ne ihtu. Mã por me Pahpãm jàmcjên xà to me mõ atajê te cormã cô kam mehpar xãm, mã pea cô kỳj rũm ajpjê ata cunea pinkrên, mã ahpar mã ihcahhur cunea pijapjêr par, ne ihcajpuw amcrà.
Mã Pahpãm mã mehcajrẽn catêjê atajê te hàmcjên xà ata to cô jipôc ri amcrà ata kam me hàhhuc, ne me to xa. Mã mehcunea rêr partu, hĩkjê mã, Krĩcuxwati wỳr. Mã Pahpãm mã mehcajrẽn catêjê hapu na me irêr, me ajkaam mã cô te ipijapjêr kam ihtẽm, ne ipijapjêr ta to ajpjê, ne cute hipu tu.