110
Pahpãm te mehkwỳ mã pahhi xãm te me curê xwỳn tohjê na mencrer
1 Pahpãm pê Pahhiti te ijõ Pahhi mã:
“Icahê na, Pahhi jỹr xà kam, awpôc rũm jỹ.
Wa ha apar krac ri me acurê xwỳn atajê cunea nõr na me to,
quê ha me nõ.
Ca ha ate me tohjê na cute me gahkre pej xà na,
me hipy apar xãm” hajỹr.
2 Quê ha Pahpãm Krĩpinkrên pĩn, ijõ Pahhi mã,
cute pjê to ihhimpej xà ata caxuw carôt cunea gõ, ne cumã:
“Apê pjê jõ Pahhi ne acarôt tỳj.
Ne acarôt tỳjti ita to,
ca ha acurê xwỳn catêjê cunea jirô pê acuhhê partu,
ne me to ahimpej.
3 Ne ca ha me cume apijapu kam me tẽ me ajkaam,
quê ha me acahê na me ipijapu xà caxuw,
me akwỳ me hàhtôa ne me amji to ajpẽ.
Ne me cupê pĩhhô na atàr pyràac,
ne pjê cunea kam me hàhtôa to me hàhtô.
Quê ha mentuwjê, me cumã amji kĩan kam,
Krĩpinkrên jõ kẽn pejti atajê kam me acajpa,
akôt me ipijapu xà caxuw” hane.
4 Ne Pahpãm pê Pahhiti te ampeaj kam ijõ Pahhi na amji jarẽn to hajỹr,
na quê ha nee jũ caxuw amji pê
cute cumã amji jarẽn xà ata to hapac kêt nare.
Na ri Pahpãm te ijõ Pahhi mã:
“Ca ha gõtpê apê me akwỳ jõ Pahhi.
Ne hanea ne apê imã mehcajrẽn catê rohnỳtti mã.
Ca ha apê mam imã mehcajrẽn catê pê Merquixê pê Pahhi ata pyràac,
ne hapua na apê imã mehcajrẽn catê pê Pahhi” hajỹr.
5 Ỹhỹ Pahpãm, ca ijõ Pahhi tehcajpar xà caxuw,
cahê na akrĩ ita na.
Ne ca ha jũ caxuw pjê jõ pahhi kwỳ kam acryc,
ne mehcunea to hamre.
6 Ne quê ha cute jũ caxuw pjê cunea kam ate mehcunea cukij,
ne me to apicokjêr xà jõ amcro kam ahtwỳ,
ca ha mehkên jahpan xà na,
pjê kam me hàhtôa ne mehcura ne me to hakôat to hakôt,
ne pjê cunea kam pahhi catêjê cunea to hamre partu.
7 Ne quê ha ijõ Pahhi pry cahê na cô ajpjê ata to ikõ,
quê ha cumã carôt catia to cati,
cute me hirô pê ihcuhhê xà caxuw.