16
Me to ihhimpej catê Xãnxã
Me To Ihhimpej Catêjê 16.1-3
Pê Xãnxã amcro nõ na, ma Piritew catêjê jõ krĩ nõ wỳr mõ, ne cumã hàr. Mã cute ahna me to me hõ krĩ jõ harkwa jihê, ne ihtỳj curia cute amji to apẽ na amehcãmjĩ. Mã iràrà na me curê xwỳn jõ xũmre jàhtôa te me cuprõn, ne mehpro prãmte hỹrmã me mõ.
Mã Xãnxã na awcapàtkô picapôn, mã ma mõ ne cute krĩ jõ harkwati ita hyr, ne impỳn, ne ma krĩ pê to cator ne kẽnti nõ ita wỳr to mõ. Ne ahna to hàpir ne himoac kam cute hir. Hõ, cute harkwati ita hyr to hajỹr, ne Piritew catêjê jũhkra pê amji pytàr.
Xãnxã te amji curan xà kam, me curê xwỳn jàhtôa ne mehcura
Me To Ihhimpej Catêjê 16.21-31
Ne ahna caku te winti ita jicu xà kam ri Xãnxã te Pahpãm kôt amji ton jicu, cwỳrjapê ri Pahpãm te intête carôt tỳjti ata cunea caxàr, mã hacpỹa mã carôt peacre. Ne ihprõ ata pê ri Piritew catêjê kra nõa, na ri cupê curê xwỳn, mã cute Xãnxã pro na mehkwỳ tehcajpar prãmte cumã ihhêj. Mã cute mehpro, ne wakỳre to mehcajpre, ne cute mento krỳn. Ne kẽnti te kwỳr kên xà ata na, cute me hãm, ne me cumã hê. Mã ihtỳj ihcuhhê ne ame cumã to kwỳr kê.
Mã Piritew catêjê te Xãnxã pro xà ita to me amji japackre xà to, cute amji mã me amji kĩn nõ ton. Ne me hõ pahpãm cahàc krekà japrỳ te Tagõ ita to me cati prãmte, ame to ihcakôc pejti, ne me amji mã:
— Me ijõ pahpãm pê Tagõ te ita caxuw me ijũhkra mã Xãnxã jaxàr. Ne taa mã pê ramã me ikwỳ to kêanre, mã hahpan xà na me ijõ pahpãm te me ijũhkra mã haxàr. Ajpên me iwỳr Xãnxã to mõ, wa ame to ijapactu — hajỹr. Mã ajpên mehwỳr me to mõ, ne pahpãm cahàc krekà Tagõ jũrkwati mã kẽn te ihcuhhê xàhti atajê cote na, cute me hãm.
Mã Xãnxã te me hõntuw nõ mã harkwa to:
— Ikre mã ihcuhhê xàhti itajê nõ na ijũhkra xi, wa ahna cupy ne kôt — hajỹr. Ne pê Tagõ jũrkwati ata to me hipu tu. Pê me to ihhimpej catêjê cunea curi mehkrĩ. Ne hanea ne kỳj rũm ihkre nõ kam, me hàhtô na me mir crê ne me jỹ, ne ahpar mã cute me Xãnxã pupun, ne ame hũn kêanre to prãmte pê me jỹ.
Mã Xãnxã te Pahpãm mã ihcakôc ne ahna hàhwỳr ne cumã:
— Me ijõ Inxũ Cati pê Pahhiti, ito amji japackre, ne hipêr imã icarôt catia ne agõ, wa to Piritew catêjê to apu kên, cute me ito krỳn jahpan xà na — hajỹr. Mã Pahpãm te hacpỹa mã cumã carôt catihti jõr. Mã cute carôt cunea to ikre mã ihcuhhê xàhti atajê mã quêat ne ihkujahêc, mã me hipy ihcunea pỳm, ne cute mehcunea jipej tu.
Ne pê ihtĩr reria mã ajco me hàhtôa ne mehcura. Ne ita caxuw cutea mehkôt ikre to amji curan xàa kam hàhhuc, mã cute mam mehcuran atajê jirôa pê mehcuran. Mã me ahna ahtũm nare mã me hũkjê cator, ne ma cute me Xãnxã na hàhwỳr ne me to tẽ, ne hũm cahêa na me harêt. Hamre.