124
Pahpãm pyxit peaj pê ampo kên cunea pê me pahpytàr catê na mencrer
1 Ite me ikwỳ cukij to hajỹr he:
“Ỹhỹ, me ikjêjê, wa ha me acukij,
ca ha me imã me amji jarẽ.
Quê ha me parũm Pahpãm hamreare na mã,
jũ mã quê ha ampo te me pahto kên xà ata me pahto?” hajỹr.
2-5 Mã me ikwỳ te imã me amji jarẽn to:
“Quê ha me parũm Pahpãm hamreare na mã,
quê ha me pahcurê xwỳn te me pahkam incryc to
imprar xà ata pê ihhêj rũm,
cute me pahtĩar na me pahkur xà pyràac.
Nare, quê ha cupê ihhêj rũm cô te hipu ne me pahcutor tu,
ne ma ahpar mã hũwrya wỳr me pahto imprar,
ne irorocti pahtỳjti to cute me papĩr pyràac” hajỹr.
6 Ite mehkwỳ mã harkwa to hajỹr he:
“Pê me pajõ Pahhiti te me pahcurê xwỳn te me pahto hamre na
hamãr nare pyrên me pajakryti to,
cu ha cumã me amji jarẽ.
7 Pê cu ihhêj ne me papê cuwênre pyràac.
Pê Pahpãm cuwênre jahêr catêjê te me pahpro xà ton atajê pê
me pahpytà.
Ne ihhêj rũm me pahte na hê xà ata ta, pê pàt,
ne hamre, pê cu pahtỳj ame papa.
8 Me pajõ Pahhiti pê côjkwa me pjê ton catê,
ne cupêa ri me pahtehcajpar catê ata pyrên me pajakryti na,
cu ha me cumã amji jarẽ” hajỹr.