33
Jaco me Exaw hipêr me ajpẽn pupu
Kam To Ihtẽm Xà 33.1-20
Jirô pê mã ri Jaco te Exaw pupun, mã hỹrmã cute me hũmre to cwatxẽnta ne me to mõ. Mã Jaco te hõmpun ne ampeaj kam cumã hũpa. Mã cute amji mã:
— Pê wa cupê ihcajrẽn xà py, cwỳrjapê quê ha ihtỳj hahpan xà na icura — hajỹr. Na ri Jaco te ihtõ cajpar xwỳjrea na mam cute cumã ampo jõr xà atajê kujahêc. Ne hapua na mehkra to me mõ. Mã Jaco mam ihkrãa ri mõ, ne Exaw cuna mã hõpôrpo ne ihpỳpỳm to xet.
Mã Exaw ma hỹrmã ipicahur, cute ihcajpar prãmte. Ne cute me ajpẽn cajpar, ne me ajpẽn cahôr, ne me ajpẽn japête ame amrã. Mã Exaw rĩt ne cute pyjê atajê me, me ahkrare itajê pupun, ne Jaco cukij ne cumã:
— Mẽr jũmjê mã akôt me mõ itajê? — hajỹr.
Mã Jaco cumã:
— Pahpãm te ri ipê cumã hàpên catê ita mã mehkra itajê jõr — hane. Mã me hàpên catêjê cahãj me, mehkra me, mehprõ cunea te Exaw cuna mã mehkõn krã na me hỹr.
Mã Exaw te ihcukij ne cumã:
— Ne mẽr ampo na mã ate amji cumam ampo jàhtôa to me hũmre kujahêc, por wa ite mehcajpar atajê? — hajỹr.
Mã Jaco cumã:
— Wa ite amji to acajpuaw prãmte, ite amã ampo jõr xà atajê kujahêc, mãr ca nee ikam acryc nare — hane.
Mã Exaw cumã:
— He imã hàhtôa to hàhtô, pom amã ampo itajêa ri hanea ne imã — hane.
Mã Jaco cama apu ampo itajê to kam hapac to mõ ne cumã:
— Quê ha amã ikĩn na, ca ha atỳj ite amã ampo jõr xà itajê na amji capa. Ampo na? Wa ite akuc pupun, mã ihhêj rũm akuc ita pê Pahpãm kuc, na ri ijirôa pê acarôt tỳj. Ne gapacta ne ite amã ampo jõr xà itajê na amji capa. Ihkwỳa ri Pahpãm te hàhtôa ne imã hõr, na wa ha amã itajê gõ — hane. Ne pea cute ihhi kwĩn.
Mã Exaw te ampo itajê na amji caxàr, ne cute Jaco mã harkwa to:
— Mẽr hacme, wa ha ma me akôt mõ — hajỹr.
Mã Jaco cumã:
— Amã, imã cormã ikra kryjre na, me hahkre pej. Ne hanea ne imã pryti cahãjti kà cacô na, amã hahkre pej. Cu ha me to pahkyhkyj, quê ha nee me hũcanãr nare, cwỳrjapê wa ha hapua na akôt me to mõ — hane. Ne ma Jaco te Exaw pynãr, ne ma Xucot jõ krĩ kam me hàhhuc cri. Ne ma Krĩjikre wỳr me mõ ne me cator.
Jirô pê mã ri krĩ ata na pire mã Jaco pê Ixaher te pjê nõ kwỳ japrôr, ne kam hũrkwa xãm ne kam ihkrĩ. Ne curia ri cute Pahpãm mã me ampo to caxàr xà caxuw ajpẽn jipy kẽn jakôt, ne ihtỳj kam, cute Pahpãm mã me ampo jõr xà caxuw ampo pry to me caxàr. Ne cute cumã haprỳ jõr to Ererore Ixaher, ita jũjarẽn xà te “Pahpãm Carôt tỳjti ata pê ri Ixaher catêjê jõ Pahpãm”.