PAPIRÕN JÕ PJÊ
Kam Ame Ipa Xà
Ỹhỹ, pê Exeker pê Juta catêjê nõ, ne Papirõn jõ pjê kam me cupê Juta catêjê mehkrĩ atajê mã cupê Pahpãm jarkwa to ihcakôc catê. Ne cute ihcunea na hõ kàhhôc kam ihhôc. Cwỳrjapê ri hõ kàhhôc ata japrỳ te Exeker Jõ Kàhhôc (Exeker). Ne hõ kàhhôc kam, cute Juta catêjê te mehkên ton atajê cunea na ihhôc. Ne cute kam me pamã Krĩpinkrên jamre xà na ihhôc. Ne hanea ne hõtpê jũ caxuw Juta catêjê cahhur me, Ixaher catêjê cahhur te me cuprõn, ne ajkam mehpỳm ne hacpỹa mã Canãn jõ pjê kam, cute me cuprõn. Quê ha Pahpãm me cumã jũm pê Tawi xwỳ tàmxwỳ pê me hõ pahhi catia ata kujate, quê ha me to ihhimpej to impejti ne.
Ne caku atajê nõa kam ri Juta catêjê cahãj nõ impejti japrỳ te Extikwỳj ita Papirõn jõ pjê jõ pahhi nõ me hikwa tuw. Na ri hõtpê cute mehkwỳ pê Juta catêjê tehcajpar ne me curê xwỳn catêjê pê me hũtàr. Na ri hõ kàhhôc japrỳ te Extikwỳj Jõ Kàhhôc (Extikwỳj).
Ne Taner pê Juta catêjê jõ xũmre nõ ne cormã incrire, ne Krĩpinkrên kam ihkrĩ, pê ahnaa mehpro ne ma Papirõn jõ krĩ wỳr me to mõ. Mã curia ihkrĩ, ne catyt kam Pahpãm jarkwa kôt ipa rohnỳtti mã. Cwỳrjapê ri Pahpãm te cumã cute amji jahkre pej krã kreti catia ne hõr, na pê Papirõn jõ pahhi kwỳ tehcajpar to ipa to caku to hàhtôa. Na ri hõ kàhhôc ita japrỳ te Taner Jõ Kàhhôc (Taner). Ne ita caxuw Taner jõ kàhhôc kwỳ mã he.
1
Papirõn jõ pjê kam Taner ipa na harẽn xà
Taner 1.3-19
Pê Papirõn jõ pjê jõ pahhi pê Napuc ita te me cumã me hàpên catêjê jõ pahhi mã harkwa to:
— Ca ha imã Juta catêjê intuw kwỳ capi, por pê ijõ krãhtare Juta jõ pjê pĩn me to cato atajê kwỳ — hajỹr.
Ne pê me hàpên catêjê jõ pahhi cumã Juta jõ pjê kam mehhimpej catêjê kra to pit mã caprã, cute me cumã Papirõn jõ pjê jarkwa me, cute amji kam me hapac xà to hahkre prãmte. Ne pê mempejti atajê me, me capẽnti atajê me, me hũpar krã kreti atajê to pit mã caprã.
Pê pahhi pê Napuc ita, cute hõ kur xà atajêa to me cumã harte na, cumã me hàpên catêjê jõ pahhi mã harkwa. Ne pê ihkàhhôc to hahkre xà kam, me cumã ihkàhhôc to hahkrea to caku to incrê na awjahkre, mãr quê ame amji jahkre pej, ne ihtỳj me pahhi catêjê tehcajpa. Ita na pê pahhi Napuc me to prãm.
Mã cute me to caprãr atajê kam, cute me cwat itajê ri, mehkwỳ jirôa pê cute me amji jahkre pej. Ne cute me cwat itajê nõ ita japrỳ pê Taner. Mã Taner ma apu pahhi jàpàn xà itajê caca, ne ma apu hõ pĩxô cacô xỳre ata to ihkõm caca. Ampo na? Pê ramã Pahpãm me cupê mam Ixaher catêjê atajê mã me hàpàn xà itajê me, me hõ pĩxô cacô xỳre ita cawpa, ne me to ihkõm tête me cumã. Cwỳrjapê ri ma apu ihcaca, ne cute me hàpên catêjê jõ pahhi mã amji jarẽn, quê ihtỳj me hõ pê ampo hy me, ampo hô me, ampo xô pit to me cumã harte.
Mã me hàpên catêjê jõ pahhi ihtỳj apu ita na amji mã hõ pahhi cupa, ne Taner mã:
— Ca ihhêaj to ame gàpàn xà itajê to ame apà, ne me akwỳ kĩnte me ahire, ne me apeacre ne, quê pahhi me gõmpu, ne apu ikam incryc — hajỹr.
Mã Taner cumã:
— Cu ha ajpẽn par to hane he. Wa ha itỳj ame ijàpàn xà itajê to me ijàpàn to amcro to me tej, jirô pê mã ca ha me ipupu, ne me icapi. Wa ha ite, cute me pahhi jõ kur catêjê japyre mã me ijicot ne me itỳj na, wa ha itỳj me cuxà pahhi jàpàn xà ata to me apà, ne ihkõm xà ata to me ikõ — hajỹr. Mã me hàpên catêjê jõ pahhi te mehkôat amji ton.
Mã Taner me, mehkwỳ incrê itajê te me ampo hy me, hô me, ihhô kur, ne cô to mehkõm to me amcro to tej. Jirô pê mã ri cute me hõmpun, mã mentuw kwỳ itajê jirôa pê ame hicot ne amehtỳj. Mã pahhi te hõtpê me hàpàn xà itajêa na me to ihtỳj.
Mã Pahpãm te mentuw te cwat itajê mã, me cute me amji jahkre pej jõr, ne ihtỳj ihkàhhôc to hahkre xà kam mehtehcajpar. Mã cute me cyt ne me ampo cunea ton jahkre pej. Mã Pahpãm te Taner mã me ipimtir jarẽn to hahkre, mãr quê hahkre pej. Ne pê caku jàhtôa kam ajco pahhi pê Napuc tehcajpar to catia.