22
Pê cawrô cahàcre Parãw mã ihcakôc
Me Cahyt Xà 22.1-41
Jirô pê mã pê Ixaher catêjê ramã Mowap jõ pjê na me ahtêp. Mã Mowap jõ pjê jõ pahhi catêjê mã ampeaj kam me hũpa, mã cute me ahna hũxy xiti japrỳ te Parãw ata mẽn, mãr quê mencrôn xà kêanre to me cucrô. Ne cute mencrôn xà kêanre to mencrôn jahpan xà na, ihtỳj cute me cumã ihpore to hũjahkre.
Mã Pahpãm te Parãw mã hũjarẽn, quê nee me hỹrmã ihtẽm nare. Mã Parãw ihtỳj apu Pahpãm ihtẽm xà na ahwỳ. Mã apu kam incryc, ne cute mehwỳr mõr xà ita na to tojnõ. Mã cute apu hõ cawrô cahàcre to hàhcuprõn, ne ma kam hỹr ne to tẽ, me hỹrmã.
Mã Pahpãm apu kam incryc, ne cute hỹrmã côjkwa pĩn cumã ipijapu catê nõ kujahêc, cute cupê pry jahêr xà caxuw. Mã ma tẽ ne xa.
Mã cawrô cahàcre te mam Pahpãm mã ipijapu catê ata te pry kam wapo to hãm na hõmpun, ne hũpate cute pry hyr. Mã Parãw te nee ihkĩnte hõmpun nare, ne apu cawrô cahàcre cahhy, cute pry wỳr to amji jaxàr prãmte. Mã hipêr Pahpãm mã me ipijapu catê te kẽn te pry to ihkre pucre ata wỳr ipicamẽn.
Mã cawrô cahàcre te hipêr hõmpun, ne tee apu hĩpê hahpan to hahkre, ne cute kẽn to Parãw par jaxôp. Cwỳrjapê ri hipêr apu ihcahhy. Mã hipêr hỹrmã me ipijapu catê ita picamẽn, pry kre pucre ata wỳr. Ne cute hahêr. Mã catàtkre jamreare ita kam, jũ na quê cawrô cahàcre ata mõ.
Ne cawrô cahàcre te hipêr me ipijapu catê ata pupun, ne hũpate Parãw to ihpỳm. Mã Parãw apu kam incryc ne hipêr pĩ cajrer to ihcahhy. Mã Pahpãm te cawrô cahàcre cakôc na mẽn, mã ihcakôc, ne cute Parãw cukij ne cumã harkwa to:
— Ampo to mã ite apê jũ mãn, mã ca ajte ate icahhyr ita to incrê? — hajỹr.
Mã pea Parãw caràr ne cute harkwa to:
— Ampo na mã ca apu imã? Quê imã wapo na mã, wa ha ramã acuran hiahpuro — hajỹr.
Mã cawrô cahàcre cumã:
— Pom ipê gõ cawrô cahàcre ita, ne ramã ite ato impej crire nare ita. Xà ita kam ite ijàpên xà ton ita to ramã ajkĩ ite amji pyràc tu? — hajỹr.
Mã cumã:
— Quê — hane.
Mã pea Pahpãm te Parãw mã into jahkjên. Mã cute amji cumam côjkwa pĩn me ipijapu catê nõ ata pupun. Mã ramã wapohti to cute caxwỳr xàa kam xa. Mã Parãw hũpate pjê kam ihpỳm.
Mã Pahpãm mã ipijapu catê ata te ihcukij ne cumã:
— Ampo na mã ate cawrô cahàcre cahhyr to incrê? Wa ita ri ite amji to acurê xwỳn ne xa, ne apu gahkre. Ampo na? Por ca jũ ri amõr xà wỳr mõ ata, nee Pahpãm mã impej nare. Ca cama ate ame to kên prãmte, ca mõ. Mã quêt mam cawrô cahàcre te ipupun ne ato hàhhuc, ne cute ato atyc xà jahpan — hajỹr.
Mã Parãw te cumã amji jarẽn to:
— Wa ajmãr itea amji kên mã amji mẽn, wa nee ite pry kôt amji cuna mã gahkre pej nare. Ne quê imõr xà ita na Pahpãm pê ihkaj na, ca imã awjarẽ, wa ha nee imõr nare, ne ita ri ijũrkwa wỳr amji jaxà — hajỹr.
Mã cumã:
— Gapacta ne atỳj me hỹrmã mõ, ne Pahpãm te amã ampo jarẽn itajêa to me cumã awjarẽ — hane.
Mã ma Parãw Mowap catêjê wỳr tẽ, ne curi cator. Mã me hõ pahhi Parac te cumã harkwa to:
— Ỹhỹ Parãw, Ixaher catêjê jàhtôa to me hàhtô, ne imã me hũpaa to me hũpa. Cwỳrjapê ca ha Apãm Cati te me to hy xàa kôt me to hy, wa ha itỳj ate me to hy jahpan xà na amã ihpore catia ne cugõ — hajỹr.
Mã Parãw cumã:
— Wa ha caxi, pa me to hahkre, ne ijõ Inxũ Cati te me ahna imẽn xà kôt pit mã, wa ha me to hy — hane.