34
Pê Pahpãm hipêr kẽn po kam harkwa na ihhôc
Me Cator Xà 34; 35.4-29
Ne amcro nõ na Pahpãm te Mojxe mã harkwa to:
— Hipêr kẽn po to ajkrut ne cuprã, ne ajpên to mõ, wa hipêr kam ijarkwa na amã ihhôc, ate ihcahhêc ata jaxà na — hajỹr. Mã cute cuprãr ne ma to tẽ, ne curia hipêr ahna amcro te cwarẽnta. Ne ihtỳj Pahpãm me ajpẽn mã ihcakôc. Ne ma hacpỹ mã iwrỳc ne ihkuc pràti. Ampo na? Cute Pahpãm pupun na ri. Mã mehkwỳ ma ame hũpa, mã cute cupẽhkà to ihkuc pro, mãr quê nee me hõmpun nare.
Ampo kà te Pahpãm jũrkwa caxuw Mojxe te hàhcukrêj to hàhcuprõn
Ne pê cormã Mojxe apu kẽn jimoc ri mõr kwỳa kam, pê Pahpãm cumã hũrkwa ton xà ata to hahkre, jũ mã quê ha ne Pahpãm jũrkwa xãm to ne hãm. Jirô pê mã ri Mojxe te Ixaher catêjê mã harkwa to:
— Pahpãm te imã me acaxuw harkwa hyr. Na ca ha me gàhcajrẽnti atajê, atỳj Pahpãm mã me ampo jõr prãm, ne ampo itajê to ca ha hỹrmã me apa he: wakỳre pràti me, wakỳre prà jakare me, wakỳti tỳjti me, cupẽhkà kukũmti, intepti, jakati, impejti atajê me, carà cahàcre kà me, pĩ caxwỳn tỳjti impejti atajê me, ihpôc xà caxuw pĩ xô cacô impêti atajê me, ampo cacô impêti cuxwati atajê me, wakỳre prà tepti atajê te hajỹar. Ne atỳj ajpên hỹrmã me to apa.
— Ne por Pahpãm te me anõ mã cute me amji jahkre pej jõr atajê cunea, quê ha ajpên ame pra, ne me cuprõ. Ne Pahpãm te, cute ampo to me hàpên xà me mẽn atajê to, ame cumã apê. Cu ha Pahpãm mã ampo kà te me hũrkwa nõ xãm, ne hanea ne pĩ to me hàmcjên xà nõ ata jũjê, ahna cute me hapỳn xà caxuw, cu ha me to. Ne hàmcjên xà ita kam, por cute kẽn po kam, me pamã harkwa to ihhimpej xà te tej jirên, ne ahna ihhôc ata, cu ha caxwãm pê hir. Ne quê ha cupê Pahpãm te me pamã amji ton na, me pahte me ajpẽn par xà jàmcjên xà.
— Ne hanea ne cupẽhkà impejti te Pahpãm jũrkwa caxwỳn tête hahêr xà ata, cu ha me to, ne ahna me hàpàn xà nõ me, me to, ne pĩ to me hũjê, cute me hapỳn xà caxuw. Ne cô cuhhê xà itajê me, ampo jacrô cuxwati to caxàr xà atajê mea mã, cu ha me to. Ne hanea ne hũrkwa caxwỳn nõ to cujro xà caxuw, cu ha hàhcujro xà nõ me to.
— Ne hanea ne Pahpãm mã me hàpên catêjê cunea kà impejti atajê me, Arãw kà me, mehkra kà mea mã, cu ha me cumã to. Hõ, me pajàpên xà itajê cunea to, cu ha Pahpãm mã me — hajỹr.
Mã ma me hũrkwa wỳr ame ipicràn, cute ame cumã ampo jõr xà atajê wỳr. Ne por Pahpãm Carõ Pejti ata ri mehkrã caxwãm pê cute me cumã ampo jõr xà atajê to ihhimpej. Mã cute amencwỳr, ne ma hỹrmã me to amji jacjên. Mã pyjê kwỳ te cupẽhkà ton jahkre pej atajê te me cupẽhkà ton. Mã pyjê kwỳ nõa te carà cahàcre kà to me cupẽhkà. Ne me hõ pahhi catêjê atajê ri kẽn pràti itajê to me mõ. Ne me hàhcajrẽan kam me hũmre me pyjê te Pahpãm mã me ampo jõr xà atajê to me mõ, ne me cumã hõr.