22
Xarômãw te mehkwỳ japackre xà te trĩnta itajê
Me Hapackre Xà 22.17-29
17 Me ikampa. He wa ha me amã mehkrã kreti te me hapackre xà itajê to hahkre. Ca ha ampeaj kam, cute me hapackre xà impejti itajê to me hahkre, ne ate me hahkre pej na, ca ha ihkôat me amji jahkre pej. 18 Ne ate to amji japackre xà ata kam, quê ha ampeaj kam amã mehkĩn na, ca ha atỳj ihkôat me apa, ne toa me acakôc to me apa. 19-20 Wa ha ita kam me amã me hapackre xà itajê to hahkre, mãr ca Pahpãm to pit mã amji mã me ahimpej, ne toa amji mã me ahimpej to me apa. Ne wa ha, ite me gapackre xà te trĩnta itajê na, me amã ihhôc. Quê ha taa amji to me amã hahkre, ne ihtỳj me gapackre xà impejti to me gapackre. 21 Ata quê ha ihtỳj catyt kam ate amji kam gapac xà impejti to me apa jahkre pej na, me atehcajpa. Quê ha jũm te ahna me acukij na, quê ha ihtỳj amã catyt kam, ate me cumã harẽn xà atajê hahkre pej.
22-23 Nee ca ha me cupê hamreare atajê pê hamreare na harẽn xà kôt ame to kêanre nare. Ne nee cute mehcukij xà kam, cute me amji pytàr xà caxuw me cupê hamreare atajê to, ame amji to pejpej nare. Côt mã Pahpãm ihkrĩ rohnỳtti mã ata me hũtà, ne mencwỳrjapê cute me cupê hamreare atajê mã amji cawpa catêjê atajê to kêanre ne.
24-25 Ne nee me hũmre jàprêhti incryc xiti atajê to ame amji kwỳ nõ prãm nare. Côt ca ihhêaj to amji mã cute amji kam hapac xà atajê incwa, ne ihkôt apu apa, ne nee jũ caxuw cupê acator nare.
26-27 Ca ha nee jũm jũ jahpan xà na, gàmjõr na amji ton nare. Ampo na? Ca ihhêaj to gàmjõr nare, quê ha ihtỳj cute to new ata jahpan xà na, amji mã apê gikwa xà cunea to cutor tu.
28 Ca ha nee me aquêtjê te me amã pjê rer ata hyr xà jirô pê to apỳm nare, ne nee acahê na jũm jõ pjê ata to cupê incri nare.
29 Xà ajkĩ jũm te hàpên xà to impejti ata na amã hahkre pej? Quê ha ahtũm nare, quê ha hàpên xà impejti to cute hàpên xà ton ata na, me hõmpu. Quê ha pahhi cati impej nõ amji mã to cumã hàpên catê, quê ha cumã apê.