18
Pê Pahpãm hipêr Aprãw mã ihkra to awjahkre
Kam To Ihtẽm Xà 18.1-15
Pê Pahpãm hipêr awcahti nõ na Aprãw mã amji to ajpẽ to hane he. Pê Aprãw pyt te ihcahpa kam, harkwa mã incjêj xà ata na jỹ. Ne cute me hũmre to incrê ne me hõmpun. Ne ma cute mehcajpar prãmte me cuna mã hãm ne tẽ. Ne cute mehcajpar ne mehkôt na me cumã hũjahkre, ne cute hõ to me kam hapac. Mã ahna me cumã impejti.
Mã Aprãw te hỹr xà wỳr amji jaxàr, ne hĩxi pê Xarakwỳj mã harkwa to:
— Awjarêa ne me hũmre itajê mã kwỳr te pro nõ to — hajỹr. Ne ma hõ carà cahàcti hôhti wỳr tẽ, ne cute harĩntuwti nõ capi ne ahna cumã hàpên catê mẽn, quê ihcura ne ihkrẽr xà caxuw to. Ne ramã cute amji jipêj mã hanea ne pryti kà cacô incrà me, ihkà cacô to me mõ, ne cute me cuna mã hũxwỳr.
Mã cute mehkrẽr, ne me Aprãw cukij to:
— Mẽr jõ ri mã aprõ pê Xarakwỳj ata? — hajỹr.
Mã Aprãw me cumã:
— Ma ihkrĩ xà kam ri jỹ — hane.
Mã me hũmre nõ pyxit ita pê Pahhiti pê Pahpãm, ne cute Aprãw mã harkwa to:
— Caku ajpên mõ ita kam, quê ha gĩxi mã ihkra xũmre ihpỳm — hajỹr.
Mã Xarakwỳj te ita par ne cama apu amji na acxa. Ampo na? Nee cute amji mã Pahhiti jarkwa to hajỹr nare na ri. Ramã Aprãw me ajwar ihwejtu, ne mehkra xà jirô pê ihpỳm tu, ne cormã nee mehkra nare.
Mã Pahhiti te Aprãw mã:
— Ampo na mã gĩxi apu acxa? Xà quê ipê gõ Pahhiti nee ajkĩ ita ton nare? Wa ha itỳj to. Caku pyxit ita jirô pê, quê ha ihtỳj cumã ihkra xũmre nõ cato — hajỹr.
Mã hũpate Xarakwỳj te ipicxar na cumã amji na hàprãr to:
— Wa nee apu ipicxar nare — hane.
Mã cumã:
— Ca apicxar, wa ite apar — hane.
Pê Aprãw Pahpãm mã Krĩhpôc me Krĩhcumrãrti cajrẽn
Kam To Ihtẽm Xà 18.16-33
Jirô pê mã ri hũmre itajê me hãm, ne ma Krĩhpôc jõ krĩ wỳr me mõ. Mã ma Aprãw mehkôt mõ. Mã Pahhiti te amji mã:
— Pom wa ite amji mã Aprãw pê me ikwỳ cunea xakat na capi ita? Nõ na mã wa apu cupê ite krĩ to kên xà ita to ipimxur to mõ? Wa ha itỳj cumã harẽ — hajỹr, ne Aprãw wỳr ipipkjêr ne cumã:
— Pom me hũmre pijakrut itajê pê côjkwa kam imã me hàpên catêjê, ne wa ha krĩ kam mehkêanre atajê wỳr mehkujate, quê ha krĩ mea mã, me to hamre tu ne — hajỹr.
Mã ma Krĩhpôc me Krĩhcumrãrti wỳr me ipijakrut itajê me mõ. Mã Aprãw te hapar pê Ro ata te mehkra mea mã krĩ ata kam me cahê na mehkrĩ na me to amji japackre, na ri cute Pahpãm na hàhwỳr to:
— Ỹhỹ, mõrmõ ihtỳj curi me cahê na mempej te me xĩncwẽnta ne amehkrĩ. Xà ca ha ajkĩ mehkên catêjê cahê na mempej te me xĩncwẽnta atajê mea mã, me hipej tu? — hajỹr.
Mã Pahpãm cumã:
— Quê! Quê ha curi me cahê na mempej catêjê me xĩncwẽnta ne amehkrĩ, wa ha nee mehkêanre atajê kôt me hipej nare — hane.
Mã Aprãw cumã:
— Xà quê ihhêaj to mempej me xĩncwẽnta xà wỳr, me xĩc ne me hamre, ca ha ajkĩ atỳj ahnaa me hipej? — hane.
Mã Pahpãm cumã:
— Quê! Quê ha cute me cwarẽnta ne ihkôt xĩc itajê mempej pit, wa ha itỳj mehkôt mehkwỳ cunea caprĩ — hane.
Mã Aprãw cumã me harẽn to ihkryj to mõr ita kam, tàkamrỳ me to hõkre nõ to mõ. Ne cute cumã ihcakôc jicu xàa kam cumã:
— Xà quê ha mempej catêjê me tej peaj, ca ha ajkĩ atỳj ahnaa mehkôt me hipej? — hajỹr.
Mã Pahpãm cumã:
— Quê! Quê ha cute me tej peaj cakrô, wa ha itỳj mehkôt mehcunea caprĩ ne me hicu — hane.
Jirô pê mã ri ma tẽ, mã ma Aprãw te hũrkwa wỳr amji jaxàr.