67
Me hõ kẽhkẽn pyrên me pajakry na mencrer
1 Ỹhỹ, me ijõ Inxũ Cati, me icaprĩa ne,
ne me ikrã kam garcô mẽ, ne me ito impej,
mãr wa me ipej.
2 Mãr quê pjê cunea kam, mehcunea, krĩxàre mea mã,
ate amji kam gapac xà impejti na me gõmpu,
ne mehcunea apê me hũtàr catê na me gahkre pej.
3 Ỹhỹ, me ijõ Pahpãm,
imã krĩxàre cunea te acatihti na me garẽn na me to prãm.
Ne hanea ne imã ampo kra cunea te apejti na
me garẽn na me to prãm.
4 Imã mehcunea mã amji kĩn,
ne me hakryte amencrer na me to prãm.
Ampo na?
He caa ca ha quêt catyt kam mehcukij jirô pê
mempej to impej,
ne mehkrã kên to kên,
ne pjê cunea kam mehkrĩ atajê japackre
ne ma me to ahimpej to apa.
5 Ỹhỹ, imã krĩxàre cunea te acatihti na me garẽn na me to prãm.
Ne hanea ne imã ampo kra cunea te apejti na
me garẽn na me to prãm.
6 Ỹhỹ me ikwỳ, pê Pahpãm me pamã me pajõ pjê gõ.
Ne ramã cute me pahkrã kam harcô mẽn,
ne me pamã pajàprà cunea jõr.
7 Pê Pahpãm ramã me pahto impej.
Ne imã pjê cunea kam,
mehcunea te amji mã me hũpa to ipa na me to prãm!