7
Pê Pahpãm pàr kreti kam me panquêtjê to ihtyc jahpa
Kam To Ihtẽm Xà 7.1, 7-12, 17-24
1 Ne pê Nowe jàpên xà ita kam ahna caku hàhtôa, pê hipêj pa. Mã Pahhiti te Nowe mã:
— Hã, hamre, gapacta ne ajpên me akra mea mã pàr kreti ita mã me axà. Nãmri apyxit peaj, ca me hũmre itajê cunea cote na catyt kam ijarkwa kôt apa — hajỹr.
7 Mã Nowe me, hĩxi me, mehkra me, mehprõ me, mehcunea xàr, cute cô catia te me hipej xà pê me amji pytàr prãmte. 8-9 Mã pryre cunea me, pryjara cunea te ahpỹanre na amji to ipijakrut par, ne hỹrmã incjêj par, Pahpãm te ahna me mẽn xà ata na. Mã Pahhiti pê Pahpãm te me ahna to harkwa jihê.
10-11 Mã ramã me ahna amcro te xet, mã kam mehkrĩ ne me côhti jikaj. Ne pê caxuaw ramã Nowe na caku xêjxẽnta. Mã ihprõt pê hatuj xà cunea pĩn cô catõtõc, ne cute amji mã hũhhyr, mã côjkwa pĩn hanea ne ta catia te iwrỳc kam ihtẽm. 12 Ne wrỳa to wrỳ, ne cute iwrỳc ita to amcro to cwarẽnta, ne hanea ne to caxwa to cwarẽnta.
17-20 Mã tàkamrỳ cô catihti ita te pjê jaxir to mõ, ne pea cute pjê cutor tu. Ne ihtua to ihtu, ne cute kẽn kàhti atajê cunea cutor tu, ne cormã kàj mã ihtu na me pajara capô te cwat. Mã pàr kre ihtỳj ihcajcoc, ne cô kam apu mõ.
21-23 Mã pjê kam ampo cunea incaca atajê tyc par ne me hamre tu. Pryre me, pryjara me, ampo to me ipijapar xà me, ampo jàprê me, mehĩ me, ampo kra me, ampo cunea jamre tu. Cô te me hipej tu. Mã Nowe pyxit peaj ne ihtĩr, mehkra me, por ampo cunea cahê na pàr kre kam hàhhuc atajê me. 24 Pê cô pjê cunea to hipu ita na ahna putwrỳ xĩc.