8
Pê Jeju hipêr me cumã harte
Macô 8.1-26
1 Mã me ahna amcro jàhtô nare, mã ma põ kam, mũhũràn me hàhtôa ne cute Jeju na me cuprõn. Ne me hàpàn xà caxuw ampo hamreare xà ata kam, mã Jeju te ihkôt me ipa catêjê mã:
2 — Ampeaj kam imã me caprĩ xà. Ampo na? Ramã ikôt ame ipa ita to cute me amcro to incrê, ne põti ita kam me cupê me hàpàn xà caxuw ampo hamreare. 3 Wa me hàpàn nare kam me hũrkwa wỳr ame cucrà, quê ha pry cahti ri prãm ame curẽ, nãmri mehkwỳ hũwrya pĩn me hapôj — hajỹr.
4 Mã ihkôt me ipa catêjê te mehcukij ne me cumã:
— Jõ ri wa põ ita kam, me hamreare ita kam me hàhtôti itajê mã harte xà caxuw me hõ nõ mã me icato? — hajỹr. 5 Mã Jeju me cumã:
— Jũ mã ri me amã kwỳr te pro jàhtô na cute? — hane. Mã me cumã:
— Imã kwỳr te pro te xet — hane.
6 Mã cute pjê kam me hàhtôti atajê jỹr na me cumã hũjahkre, mã me hỹr. Mã cute kwỳr te pro te xet ata cwỳr, ne to Pahpãm mã hũrên hakryti to ihcakôc. Jirô pê mã ri cute me cumã ihkryj par, ne ihkôt me ipa catêjê mã hõr, mã cute me cumã to ipicràn par. 7 Ne hanea ne caxuw tep xêt nõ atajê, mã Jeju te to Pahpãm mã hũrên hakryti to ihcakôc, ne ihkryj ne ihkôt me ipa catêjê mã hõr. Mã hanea ne cute me cumã to ipicràn.
8 Mã mehcunea jàpàn kênre nare, ne ame harte. Mã cormã ihkôt me ipa catêjê te ihcahhur jàhhuc itajê to me kàhà to xet ne me to hipu partu. 9-10 Ne pê me apà atajê pê me hàhtô na me mir to cwat. Mã ma Jeju te mehkujahêc par, jirô pê mã ri pàr kre mã hàr, ihkôt me ipa catêjê me, ne ma Tarman jõ pjê wỳr cô ita na me irêr, ne me cator.
Pê Pariêw catêjê kwỳ me Jeju te ampo pihho catia ton ne me ahna ahwỳ
11 Mã Parixêw catêjê kwỳ hỹrmã cator, ne cute me Jeju te ampo pihho catia ton na me ahna hàhwỳr kam ihtẽm. Ne nee mã cute amji mã me to ihhimpej xà caxuw amehcukij nare. Ne cama cute mehkên mã mẽn prãmte ri amehcukij, ne me cumã:
— Mẽr me imã côjkwa pĩn ampo pihho catia to, wa ha me hõmpu, ne cormã me Pahpãm te me iwỳr akujahêc na me gahkre pej — hajỹr. 12 Mã Jeju te caxwãm catia mã incaca mẽn, ne me cumã harkwa to:
— Ampo na mã ca me akwỳ mea mã, ite ampo pihho catia ton na me ina gàhwỳr to ame apa? Wa ramã ite, me ate amji mã me ito ahimpej nare na me gahkre pej. Cwỳrjapê wa ha nee me amã, ate ampo pihho catihti na me gàhwỳr xà itajê nõ ton nare — hajỹr.
Pê Jeju apu ihkôt me ipa catêjê mã
13 Ne ihkôt me ipa catêjê me pàr kre mã me hàr, ne ma hacpỹ mã hĩpô jĩkjê wỳr me to tẽ. 14 Mã ihkôt me ipa catêjê te me kwỳr te pro to me hapac kêt, ne pyxit peaj ne pàr kre mã me to hàr. 15 Mã Jeju te me cumã mehcawpa to:
— Co he, ma amji na me Parixêw catêjê me, pahhi Heroti jõ kwỳr te pro to me guphêa ne! — hajỹr.
16 Mã ihkôt me ipa catêjê te ita to ajpẽn mã mehcakôc kam ihtẽm, ne me ajpẽn mã:
— Pahte me kwỳr te pro nõ pyr nare, na ri apu hũjarẽn xà ita to hane — hajỹr.
17 Mã Jeju te mehcakôc xà ita na me hahkre pej, ne mehcukij to:
— Ampo na mã ca me apê kwỳr te pro nare ata na ame ajpẽn cukij to ame apa? He xà ajkĩ me apê ijũjarẽn xà ita par kôt hakop jahkre kêatre? Xà wa ajkĩ amji jarte to pit mã amji japackre to ipa prãm? Ampeaj kam ate me ampo par xà itajê cunea na me akrã tỳj. 18 Xà nee me arĩt xà caxuw me ato nare? Ne nee me gapac nare, me gũpar xà caxuw? 19 He xà ca nee ajte me kwỳr te pro te xĩc to, ite me hàhtôa mã harte xà ata na, me ito amji japackre nare? Jũ mã ca ate mehcahhur to me kàhà to me hipu ton? — hajỹr. Mã me cumã:
— Kàhà te tôxi — hane.
20 Mã hipêr cute mehcukij to:
— Ne por wa ite mam me hàhtôti te me mir te cwat mã kwỳr te pro te xet kryj xà ata, jũ mã ri ihcahhur na kàhà jàhtô na cute, ca ate me to hipu? — hajỹr. Mã me cumã:
— Kàhà te xet — hane. Mã Jeju me cumã:
21 — Mẽr hõhõ, xà ca ajte cormã nee ite me amã Parixêw jõ kwỳr te pro jarẽn xà ita jahkre pej nare? — hane. Mã cormã ihkôt me ipa catêjê te Parixêw te amji kam me hapac xà kên pê kwỳr te pro cawpa xà ata na me hahkre pej.
Pê Jeju into tũm caprã
22 Jirô pê mã ri Jeju me, ihkôt me ipa catêjê me, ma krĩ jacot pê Tep jõ krĩ mã me cator. Mã curi catêjê te me jũm to tũm japrôr ne hỹrmã me to cator, Jeju te ihcupên prãmte. 23 Mã Jeju te into tũm ata jũhkra na ipyr, ne ma krĩ pê to cator. Ne cute hũmre ata to na harcô to ihtẽm, ne ahna hũ xir ne cumã:
— Xà ca atỳj ita caxuw ampo pupu? — hajỹr. 24 Mã hũmre ita rĩt ne apu rĩt, ne cute cumã harkwa to:
— Wa itỳj me hõmpu, ne cama me hõmpun xà ita pê ihhêj rũm me hũmre pê pĩ pàr te ipa pupun — hajỹr.
25 Mã hipêr Jeju te into na hũ xir. Mã pea hũmre ata rĩt pej, ne caprãr, ne ihtỳj ihcunea na irĩt pej. 26 Ne ma cute krĩ pê hũmre ata kujahêc, hũrkwa wỳr, ne cumã:
— Tẽ ne nee hacpỹ ne Tep jõ krĩ wỳr amji jaxàr nare — hajỹr.