IXAJ JÕ KÀHHÔC
Ỹhỹ, harã catêjê pê Juta catêjê atajê, hanea ne kỳj rũm catêjê pê Ixaher catêjê cuxà, Pahpãm to me hapac kêt to me mõ. Cwỳrjapê ri Pahpãm te me hỹrmã me cumã harkwa to mehcakôc catêjê jàhtôa ne ihkujahêc. Mã Pahpãm te ahpỹanre na me cumã ampo to hahkre atajêa to me cumã ihcakôc to me ipa, ne cute me hõ kàhhôc kam ahna mehhôc.
Ne Pahpãm jarkwa to me cumã mehcakôc catêjê pijakrut itajê japrỳ te Ixaj me Jeremij. Na ri ahpỹanre na ihkàhhôc atajê kam me haprỳ te Ixaj Jõ Kàhhôc (Ixaj) me, Jeremij Jõ Kàhhôc (Jeremij). Mã Jeremij te hõ kàhhôc nõ kam ramã ampo pej cunea jamre ata to cute me amji japackre xà caxuw ahna ihhôc, cwỳrjapê ri hõ kàhhôc ata japrỳ te Mencwỳr Jõ Kàhhôc (Mencwỳr). Cwỳrjapê ri ajwar me hõ kàhhôc catihti atajê kam, cute me Juta catêjê mã me Pahpãm cawpa. Ne ita caxuw Ixaj me Jeremij jõ kàhhôc kwỳ mã he.
1
Pahpãm amji wỳr mehkwỳ to ipipkjêr xà caxuw me cumã akij
Ixaj 1.1-4, 10-20
Me ikwỳ, me ikampa! Pahhiti pê Pahpãm me amã ihcakôc to hane he:
“Pê wa Ixaher catêjê jakrã te tôxi atajê to amji mã ikra,
ne ajco me hamãr to impejti.
Mã ajte icuna mã mehkêanre.
Pryti me cawrô cahàcre,
ihtỳj to ipijapar catê pupu.
Mã ajte nee ihkĩnte me ikwỳ pê Juta catêjê me ipupun nare.
Ne imãa ihhêj ne me ikwỳ jàhtôti itajê,
nee me ipar nare.
Ne me cupê mehkên catêjê,
ne iwỳr me catut to me ipipkjêr,
ne cute me imã hikran.
“Me ikwỳ, xà ca cormã me amã ite ame ato kên xà ata na me prãm?
Xà ca ha ajkĩ ipê me gõ pahhi na,
ma ame icaca ita na?
Ca ha ame hane,
quê ha me acurê xwỳn me akrã rũm me ato kên na cucwa,
ne ma me apar mã to ajhu.
Quê ha me gõ krĩ
hanea ne caxàr tu ne.
“Me ikampa he:
Pom ca me akên jahpan xà na,
me imã ampo pryre to me capa itajê kam, ramã ipeacre.
Hipêr me imã ihnõ ton nare.
Imã hipêr carà cahàcti hôhti twỳmti na prãm nare.
Ne imã hipêr ampo itajê nõ caprô pupun prãm nare.
Ne imã hipêr me akên jahpan xà na,
ate me imã ampo pryre to caxàr ita na prãm nare.
Ampo na? He ca nee me akên xà itajê jũ na me apec nare.
“Ca ha me imã acakôc,
ne kàj mã côjkwa wỳr me imã gũhkra curor, ne me apẽ,
wa ha nee me apupun nare,
ne nee me apar nare.
Ca ha ampeaj kam, tee imã me acakôac to me acakôc,
wa ha nee me apar nare.
Ampo na?
Me gũhkra itajê pê mehcuran catêjê jũhkra.
Ne ihhêj ne cormã ahna ate mehcuran atajê caprô.
“Imã me ate me amji cuhhõn ne me atetet na me ato prãm.
Nãmhã, ne me akên ton jicu.
Ne ampo pejti ton to ca me amji kampa,
ne me to amji pyràc.
Ne me cupê hamreare atajê me,
me cupê me hũmjê nare atajê me,
me cupê mempjê nare atajê,
ca mehtehcajpa.
“Ca ha ita to hane,
wa ha ana amji capa ne ato impej.
He ampeaj kam wa me amã amji jarẽ.
Ca ha te ate me akên itajê ton,
mã cute me acaxwỳn to kên cakrô,
ate ihkên ton jicu jahpan xà na,
wa ha itỳj hacpỹa mã me amã to impej.
Ne ca ha ampeaj kam me ikampa,
ne ito pit mã amji mã me ahimpej,
wa ha itỳj me ato me gakràaj to me gakràj.
“Nãmri ca ha ma ate ame ipar caca,
ne icuna mã ame akên ton na,
wa ha cama me ana me acurê xwỳn jamã,
quê ha jũ mã ame ato,
ne me gipej tu” hane.
Hõhõ, quê ha ita me ato hane he.
He me gõ Pahpãm, pê Pahhitia te ri me amã hũjarẽn xà ita to hajỹr.