43
Pê hipêr Ejit jõ pjê wỳr me mõ
Kam To Ihtẽm Xà 43.1-34
Mã jũ mã me ahna putwrỳ te mã me cupê, por cute me hõ japrôr ata jamre. Mã Ixaher te mehkra mã:
— Hacpỹ mã me amji jaxà, Ejit jõ pjê wỳr, ne hipêr me ampo hy kwỳ jũhkà — hajỹr.
Mã Juta te hũm mã:
— Ejit jõ pjê jõ pahhi ma ame ikjê intuwre ita to me imõr nare ita na, me ito ihcaca. Jũ wỳr wa me Pẽnjamĩ japrôr nare ne me mõ — hajỹr.
Mã Ixaher te amji kam hapac, ne amji mã harkwa to:
— Jũ wỳr cu ita pê me amji pytà, mẽr pahhi ita mã ate me ampo jõr xà impejti to me mõ, ne hanea ne me Pẽnjamĩ to mõ. Quê ha Pahpãm pahhi ita cuna mã, cumã cute amji kam hapac xà nõ xi, quê ha ihtỳj Ximãw me Pẽnjamĩ to tojnõ, quê ha me amji jaxà — hajỹr. Mã ma hipêr Ejit jõ pjê wỳr me mõ.
Pê Joje hipêr mehkjêjê pupu
Ne ma Joje pê ihtõ wỳr me cator. Mã Joje te mehkôt Pẽnjamĩ pupun, ne cute cumã hũrkwa jamãr catê mã:
— Quê ha me hũmre itajê ita kam ijũrkwa kam me apà, na ca ha me hàpàn xà caxuw me haprô — hajỹr. Mã ma cumã hàpên catê ita te me haprôr ne me to mõ, Joje jũrkwa wỳr. Mã ampeaj kam me cumã amji na pa. Ampo na? He ihtỳj ampo hy cjên xà kam ihpore ata na ame amji na amjĩ na ri. Ne cute me Joje mã hàpên catê mã, por ampo te hajỹr xà ata na, me amji jarẽn.
Mã me cumã:
— Ame pa nare, ne Pahpãm pê me amã ihpore ata gõ, ne ampo hy jõ pore, pê wa ramã cupy — hane. Ne cute Ximãw cator, me hacjên xà pĩn, ne ma Joje jũrkwa kàhti ata wỳr me to mõ. Mã Joje te me ahna amji caxàr, mã cuna mã mehpỳpỳm par, jirô pê mã ri cute ame cumã ampo jõr xà atajê jõr.
Mã cute mehcukij to:
— Xà cormã me apãm ita tĩar? — hajỹr.
Mã me cumã:
— Ỹhỹ, cormã ihtĩar ne impeaj, ne cama ramã ihwejtu — hane.
Mã apu Pẽnjamĩ pupu, ne cute me cumã harkwa to:
— Xà atõ ita pê mã me acahhur? — hajỹr.
Mã me cumã:
— Ỹhỹ — hane. Mã Joje te hapu na mehcahhur pê ihtõ ita mã harkwa to:
— Ikra, quê ha Pahpãm ato impej — hajỹr. Ne ramã me kam incwỳr xàa kam, ne ma põ mã cato.
Ne cute mehkjêjê mã ajkôt pit mã ihkrĩ xà jahkre par. Cute mam ita jỹr, ne hapu na ita jỹr, ne ihcote na ita jỹr, ne hapua na mehcahhur na, Pẽnjamĩ jỹr. Mã mehkjêjê mã hũpaa to hũpa. Ampo na? Jũ mã mã cute ne ajte ajkôt me pỳpỳm xà ata na me hahkre pej, ne me krĩ par? Ne me hirôa pê cute Pẽnjamĩ mã hõ jõr. Mã mehcunea jàpàn.