44
Pê Joje hipêr mehkjêjê capi
Kam To Ihtẽm Xà 44.1-34
Mã iràrà na ma ramã me mõr xàa kam, mã Joje te cumã hàpên catê mãn, ne cumã me hàmcjên xà kam ampo hy to hipu partu, ne kam ihpore nõr par. Ne Pẽnjamĩ jàmcjên xà kam, cute aracri cumã Joje kõm xà impejti ata xàr. Mã ma awcahti xà wỳr me to mõ. Mã me ahna ahtũmre mã Joje te mehkôt cumã hàpên catê kujahêc, quê mehcukij, ampo na mã ajte cute me cupê ihkõm xà to hàhkĩj.
Mã ma cumã hàpên catê ata mehkôt tẽ, ne cute me cahuc, ne mehcukij, ne me cumã:
— Ampo na mã ate me ijõ pahhi pê ihkõm xà to gàhkĩj? — hajỹr.
Mã mehkjêjê me cumã:
— Hamreare, wa nee me inõ te to ijàhkĩj nare. Ca hapên prãm ne gapacta ne hapê. Ca ha ate me inõ jõ kàhà kam pahhi kõm xà ita mã acator na, quê ha ty, ne me icahhur, wa ha cama amji to me cumã ijàpên catêjê na — hane. Mã cute hõ pahhi kõm xà japên kam ihtẽm, ne cute Pẽnjamĩ jõ kàhà kam cumã cator. Mã mehcunea amehpec, ne ma hacpỹ mã cute krĩ wỳr me amji jaxàr.
Mã cormã ikrea kam Joje jỹ, mã cute me amji jaxàr ne hỹrmã me cator, ne Joje cuna mã pjê kam mehpỳpỳm. Mã cute harkwa to me cumã:
— He, xà ite ampo itajê cunea na me gahkre pej na, me apê ijahkre kêatre? — hajỹr.
Mã Juta cumã:
— Me ijarkwa jũ to, wa ha amã me icakôc? Pahpãm te ri, por pê wa me ikên to ata jahpan xà na, ame ito kên. Na wa ha cama amji to amã me ijàpên catêjê na — hane.
Mã Joje te me cajpẽar prãmte me cumã:
— Quê! Por hõ kàhà kam ikõm xà nõ ata, quê ha pyxit peaj ne cupê imã hàpên catê, ne me acahhur gapacta ne me acuto, me apãm wỳr — hajỹr.
Mã Juta cumã:
— Me ijõ inxũ ita ramã ihwejtu, ne ramã cumã ihkra kĩnti ata cupê ipictor, ne wa ihkra ita to me cumã imõr nare, quê ha hũjapê to amji cura. Ne ito ca ha haxà jahê, wa ha pa amji to amã ijàpên catê na — hane.