4
Pê Cãn ihtõ pê Aper cura
Kam To Ihtẽm Xà 4.1-16, 25-26
1 Mã Atãw hĩxi me hikwa, ne cute kam ihkra, mã cumã ihkra xũmre pỳm. Mã cute cumã haprỳ to Cãn. Mã Ewakwỳj te amji jarẽn to:
— Pahhiti te itehcajpar, mã imã ikra xũmre ita cator — hajỹr. 2 Jirô pê mã ri hipêr cumã ihkra xũmre nõa pỳm ata japrỳ te ri Aper. Ne ajwar mehkà. Mã Aper pê carà cahàcre to ipijapar catê, ne Cãn pê ri pur to hàpên catê.
3 Ne amcro nõ na Cãn te Pahhiti mã hàprà ata jõ xô nõ pyr ne to mõ, ne cama cumã hõr prãmte, to kam hapac. 4 Mã hanea ne Aper te Pahhiti mã hõ parxare nõ cakônĩ pỳm ata curan ne hĩ pejti kwỳ pyr, ne to mõ, ne to Pahhiti kam hapac. Mã cumã Aper jõ hĩ ata kĩnti, mã cute ahna amji caxàr. 5 Ne ma apu Cãn pê hàprà xô ata caca. Mã Cãn incryac kam, ihkuc kêan kam, apu amji kam hapac to mõ.
6 Mã Pahhiti cumã:
— Ampo na mã ca apu acryc, ne akuc kêan kam apu mõ? 7 Ca ha ate icajpuaw ampo ton na, wa ha itỳj ahna amji capa. Nãmri ca ha ate apu amji kam gapac xà kêanre ton to apa na, quê ha akên xà ata pê ihhêj rũm ampo pry jàprê kêanre ata pyràac, ne ihtỳj apro to prãm, ne taa ato ihhimpej to ipa. Na ca ha caa, akên itajê to amji mã capônỹre ne, ne tohjê, ne caa to ahimpej to apa — hajỹr. Mã Cãn te impar, ne nee ihkôt amji kam hapac nare. 8 Ne amcro nõ na cormã ihtõ kam incryc, mã cumã:
— Hacu ne põ kam apu mõ — hane. Mã ma ihtõ pê Aper ihkôt mõ, mã põ kam hamreare ata kam, Cãn te Aper kam ihtẽm ne ihcuran.
9 Mã ahna ahtũm nare mã Pahhiti Cãn mã:
— Jõ ri mã atõ Aper? — hane.
Mã cumã:
— Pỳpỹn, wa ite nee hõmpun nare. Xà ajkĩ ipê itõ jamãr catê, mã ca apu ahna icukij? — hane.
10 Mã Pahpãm cumã:
— He pỳhàpà! Ampo caxuw mã ate atõ to hajỹr? Pom atõ caprô ita ihtỳj pjêa kam imã akij, ne imã ate to kên jahpan xà ite ato kên na, awjahkre ita? 11-12 Atea amji mã acrôn xà kêanre na gàhwỳr, ne por ate pjê kam atõ caprô jaxwỳr, mã cute to ihkõm ata, quê ha nee hipêr amã gàprà xô nõ jõr nare. Na ca ha ita caxuw cama apu amji jacjê, pjê cunea kam — hane.
13 Mã cumã:
— Ite ikên mã ijũcanãr xà ita jirôa pê, ate imã ton. 14 Ca ha pjê ita pê ikujate, wa ha itỳj apê ampỳa mã pjê cunea kam ipa. Quê ha jũ ri cute me icajpar atajê cunea ihtỳj me icuran to prãm — hane.
15-16 Mã Pahhiti cumã:
— Hãpà, nee cute ahna hajỹr nare. Wa ha gĩ kam, cute me gahkre pej xà na amã ihhôc, quê ha mehcunea me hõmpu ne me gahkre pej, ne nee me acuran nare. Nãmri quê ha jũm te acuran na, wa ha ihcura, ne ihkôt cormã mehkwỳa kwỳ to xêj ne me hipej — hane. Ne cute Cãn jahkre pej xà ita na kam ihhôc, mã ma Cãn Pahhiti pê tẽ, ne pyt japôj xà rũm, pjê nõa kam ihkrĩ. 25 Mã hipêr Atãw te Ewa kam ihkra, mã cumã ihpỳm, mã cute me cumã haprỳ to Xet. Mã Ewa te harkwa to:
— Pahhiti te Cãn te Aper curan ata jaxà kam hipêr imã ikra xũmre ita jõr — hajỹr. 26 Mã Xet ita ihkà, ne hikwa tuw, mã hanea ne cumã ihkra xũmre nõ cator, mã cute me cumã haprỳ to Enotti.
Ne caku atajêa kam ri cute me Pahpãm cukij to: “Ihtĩr Rohnỳtti Mã Ata” hajỹr, ne ahnaa me cukij kam ihtẽm. Hamre.