8
Me pajirôa pê Pahpãm cati cakrô, ihtỳj me pahto amji japackre na mencrer
1 Ỹhỹ côjkwa kam Pahhiti, apê me ijõ Pahhiti.
Ne ampeaj kam pjê cunea kam,
mehcunea mã gaprỳ ita catia to cati, ne impeaj to impej!
Apej cati ita pê ihhêj rũm pyt me côjkwa jàhcujro pyràac,
ne ampo cunea jirôa pê cati ne impej.
2 Mã mehcunea acatihti ita na ihtỳj me ana cre,
me ahkrare me, mehkà na kjê kryjre atajê mea mã.
Ca ate me acurê xwỳn mã acarôt tỳjti ita to apipẽ,
mãr quê acuna mã amehcuhhê catêjê atajê cunea carĩcti na me to,
quê mehcarĩc.
He ate me cupê amji tête gàmtàr,
quê nee jũm, jũ mã aton nare.
3 Wa hãn ne ate côjkwa ton ita wỳr rĩt,
ne pom pê ca caa putwrỳ me caxêre to,
ne ihkrĩ xàa kam ihkrĩ na me to, mã ihkrĩ atajê pupu.
4 Wa ampo itajê pupu ne amji mã:
“Pỳhàpà, he Pahpãm kĩnte me ipê me hũmre pit,
ne taa mã ri quêt ampeaj kam cati.
Ne mẽr ampo na mã,
ma me ito amji japackre ne me ijamã?”
Hõhõ, wa amji mã hane.
5 Pê ca me ijĩa na me ito ixũmre.
Ne ate, cute amji mã me icupahti xà to ate me cumãn to hajỹr,
pom quê amji mã me pahhi cupa he.
Ne apyxit peaj ne me ijirôa pê acati.
6 Ne ate, ite ampo cunea to me ihimpej xà na me ixãm.
Ne ate ampo cunea ton itajê to ite me ihimpej,
ne hirô pê me icuhhê na me iton.
7-8 Atajê pê carà cahàcti hôhti me, pryti me,
hanea ne ahkêt jõ ampo jàprê itajê me, pryrejara me, tep me,
hanea ne, pom cô kam ampo cunea amji to ajpa itajê cunea jirô pê
me icuhhê xà na,
ate me iton.
9 Ỹhỹ Pahhiti, apê me ijõ Pahhiti!
Ne ampeaj kam pjê cunea kam mehcunea mã gaprỳ ita catia to cati,
ne impeaj to impej.