3
Pê Jona Ninew jõ krĩ catêjê mã ahcawpa
Jona 3.1-10
Mã Pahpãm te hipêr Jona mã ihcakôc ne cumã:
— Ca ha ma Ninew jõ krĩ catia ata wỳr tẽ, ne ite amã ijũjarẽn xà ita to me cumã awjarẽ — hajỹr. Mã ita caxuw Jona te Pahpãm par pyrentu, ne ma Ninew jõ krĩ wỳr tẽ.
Ne pê Ninew jõ krĩ ata catia to cati, quê jũm ihcunea ton to prãm, ne apu ihkôt mõr to amcro to incrê, ne cormã apu ton pa. Mã krĩ mã Jona xàr, ne amcro ata na, cute Pahpãm te cumã hũjarẽn xà ata to me cumã hũjarẽn kam ihtẽm, ne cute me cumã ihcawpa to:
“Quê ha ajpên amcro te cwarẽnta xà ita jirô pê
me akên itajê jahpan xà na,
Pahpãm me gõ krĩ ita cunea jipej tu!” hajỹr.
Mã ihtỳj ajte cute me Jona par. Ne cute mehkên ton jicu. Ne nee ame hàpàn nare, ne nee amehkõm nare. Ne cute amehkên jũ na mehpeacre na ame amji jarẽn xà na, cute amehkà impejti atajê to pôj, ne amehkà kêanre pê xãc te amehkà itajê mã ame amji jacjên, ne kam ame ipa. Mã hanea ne Ninew jõ krĩ jõ pahhi te Jona jũjarẽn xà ita par, ne apu amji tũm. Cute ihkên xà ton atajê na amji jahkre pej, na ri cumã amji kĩn nare. Mã cute ihkà impejti ata krỳn, ne cute xãc te ihkà ita mã amji jaxàr, ne ma mõ ne pro jipy to hỹr, cute hũ na ihpeacre na to amji jarẽn xà caxuw.
Ne pahhi ita me, cumã me hàpên catêjê me, cute me ajpẽn to hỹr, ne me ajpẽn par. Mã pahhi te mehkwỳ mã ihkàhhôc ton, ne cute kam harkwa kujahêc to hajỹr he:
“Cu ha nee, me pajõ parxare mea mã, ame pajàpàn nare, ne nee me pahkõm nare.
Ne me pahcunea me pahkà kêanre mã me amji jacjê,
ne ampeaj kam Pahpãm pejti ita mã me amji cajrẽn.
Ne me pahcunea me pahte amji kam me pajapac xà kên atajê mã me hikra,
ne me pajàprê to me papa jicu,
quê ihhêaj to Pahpãm ihtỳj amji mã me pajapê,
cu ha pahtỳj me xa, quê ha nee me pajõ krĩ to ipictor nare” hajỹr.
Ne cute hõ kàhhôc ita to, ma cumã me hàpên catêjê kwỳ kujahêc. Mã cute mehcunea mã ihkàhhôc kam harkwa itajêa cahyt, ne harẽn partu. Mã mehcunea te harkwa kôt mehkên xà itajê jicu.
Mã Pahpãm te me hõmpun, ne cumã me caprĩ, mã nee cute me to ipictor, ne me hõ krĩ to hamre nare, mã ihtỳj me xa. Hamre.