32
Pê Pahpãm Jaco japrỳ to antuw, Ixaher wỳr
Kam To Ihtẽm Xà 32.22-32
Pê Pahpãm caku te cwatôxi kam Jaco to impejti, ne cumã ihparxare jàhtôa ne cugõ. Mã ma Jaco inquêtti jũrkwa pê cator, ne ma hũm jũrkwa wỳr hacpỹ mã cute amji jaxàr. Ne mehprõ me, mehkra cunea to mõ, cumã me hàpên catêjê me, hõ parxare cunea to mõ. Ne ma, por pjê kam ihtõ Exaw ihkrĩ ata wỳr me mõ.
Mã caxwa ri Pahpãm te jũm xũmre na amji ton ne Jaco wỳr cator, ne cute me ajpẽn cujtêan to côjkwa caprêc. Mã hũmre nõ ita te nee Jaco mã hũcanãr nare na amji cajpẽr, ne hapôr hi jagãn, cute cuprõan kam, ne cupê to ipicapôn.
Mã hũmre pê Pahpãm ata cumã:
— Cama imã hikra, wa uu ne tẽ, ramã apẽ to mõ he — hane.
Mã Jaco cumã:
— Wỳr wa ha, ate imã ihcunea to impejti na amji ton nare kam, amã hikra — hane.
Mã hũmre ita cumã:
— Imã amji japrỳ jarẽ — hane.
Mã cumã:
— Ipê Jaco — hane.
Mã cumã:
— Hamre, hipêr apê Jaco nare. Ampo na? He gaprỳ ita kôt harẽn xà pê “Ihhêj xi”. Ne ita caxuw apê Ixaher. Ampo na? He gaprỳ ita kôt harẽn xà pê “Pahpãm me cute ajpẽn cujtên”. Ampo na? Ca ate ipê côjkwa kam Apãm Cati me ajpẽn cujtên, cwỳrjapê ca atỳj, me hũmre me, me Apãm Cati tohjê — hane.
Mã Jaco te ihcukij to:
— Jũ mã ri gaprỳ te? — hajỹr.
Mã hũmre ita cumã:
— Ampo na mã ca apu ijaprỳ na icukij? — hane. Ne pea cute Jaco mã ihcakôc to impej, ne ma tẽ.
Mã Jaco te pjê ata mã haprỳ to Paniher, ita jarẽn xà te “Pahpãm kuc”. Ne cute amji mã:
— Wa ite Pahpãm pupun ne cormã itĩar — hajỹr. Ne pyt cator, mã ma me mõr xà ita na me mõ. Ne cumã ihkjê xà, mã to jôt to mõ.