37
Joje pê Ixaher kra jarẽn xà
Kam To Ihtẽm Xà 37.1-35
Pê Raquewkwỳj mã ihkra pỳm ata haprỳ Joje, ne Ixaher pê Jaco mã pê ampeaj kam Raquewkwỳj kra pê Joje ata kĩn, mehkjêjê kwỳ jirôa pê. Na ri cute cumã ihkà impejti, crorti, pajapjêhti ton.
Mã mehkjêjê te ramã me hũm te Joje kĩnti ita na me hahkre pej, ne hũ na ame amji to prãm. Cwỳrjapê pê ma ame Joje curê, ne nee cumã amehcakôc pej nare.
Pê Joje amti
Mã Joje pimtir, mã ipimtir ita kam pur kam cumã hõ arỳjhy pre ita xa, mehkjêjê jõ arỳjhy pre cahê na. Pê mam cute me arỳjhy pre xà ata, pê ajco ihcahkôa na me hakep, ne me ihpre ne me hũxwỳ. Mã mehkjêjê jõ arỳjhy pre itajê ihcuhhê impejti kam, hõ tekjê cupate cuna mã ihcunea pỳpỳm, mã hõ tekjê hãm to xa. Ita na ri Joje te mehkjêjê mã ipimtir ita jarẽn. Mã mehkjêjê te mencryac kam mehcukij to:
— Xà ca ha ajkĩ apê me ijõ pahhi, ne me ito ahimpej, wa ha acuna mã acupate ame ipỳpỳm? — hajỹr. Ne pea hipêr kam me cumã mencryc picamẽn.
Mã hipêr ipimtir.
Mã pyt me putwrỳ me caxêre mehcunea cuna mã hõpôrpo ne hikwa. Ne pea cute hũm me, mehkjêjê itajê mã harẽn.
Mã hũm te ihcukij ne cumã:
— Xà wa ha ajkĩ me ipê caxêre pyràc, ne acuna mã acupate me ijõpôrpo ne ame ijikwa? — hajỹr. Mã mehkjêjê ame kam mencryac to amencryc. Ne hũm ri cama apu ipimtir jarẽn xà itajê to amji kampa.
Pê mehkjêjê mã Joje curan prãm
Amcro nõ na Joje kjêjê ma Krĩjikre jõ põ wỳr, hũm jõ carà cahàcti hôhti to me mõ, cute ame hamãr to ipa xà caxuw. Ne me ahna amcro te jũ mãn jirô pê Ixaher pê me hũm ita te Joje mã hàkjêr ne cumã:
— Me akjêjê kôt tẽ, ma Krĩjikre jõ põ kam ame carà cahàcti hôhti jamãr to me ipa. Ca ha tẽ ne me hõmpu, jũ mã ri cute me, ne ajpên imã me harẽn xà nõ to tẽ — hajỹr.
Mã Joje cumã:
— Ma — hane. Ne ma Krĩjikre jõ põ wỳr tẽ. Mã me hũmre nõ te põ kam apu Joje mõr na hõmpun ne cumã:
— Jũm mã ca apu hapên to mõ? — hajỹr.
Mã Joje cumã:
— Wa me ikjêjê japên to mõ. Xà ca atỳj ajkĩ imã me harẽ? Jõ ri mõrmõ ame carà cahàcti hôhti jamãr to me ipa? — hane.
Mã hũmre ita cumã:
— Wa ite me akjêjê itajê impar, mã ijapac kam me amji mã: “Hacme Kwapijakrut jõ põ wỳr” hajỹr, wa ite mempar — hane.
Mã cute impar ne ma mehkôt mõ, ne Kwapijakrut jõ põ kam me kôt cator.
Mã cute ampỳa mã amji wỳr me hõmpun, ne ihcuran na me amji ton pyrentu, ne me ajpẽn mã:
— Por ipimtir catê ata ri ajpên tẽ, hacme ne mehcura, ne cô kre crà itajê nõ kam me cumẽ, ne ampo jàprê te ihkrẽr na, hũm mã me harẽ. Ne caxi ipimtir ita te jũ na ton ita na mehkôpĩ. Jũ wỳr quê ha me pahto ihhimpej — hajỹr.
Mã Rupẽn pê mehkjêjê nõa, ma apu Joje curan ita na to ihcaca ne cute harkwa to:
— Cu ha cô kre kam cô nare nõ kam mehtĩar mẽ, ne nee mehcuran nare — hajỹr.
Ne ampo na mã cute me cumã harkwa to hajỹr? Nee mã ampo na nare. Harkwa kôt cô kre nõ kam, cute me mẽn, mã ahna ahtũm mã hacpỹa ne cute ihtẽm, ne aracri amji mã caxàr prãm to, pê mehkjêjê mã harkwa to hane.
Pê mehkjêjê Joje to ihpore na ahpa
Mã Joje cator, mã mehkjêjê itajê te mehpro ne me cupê ihkà impejti ita caxàr, ne cô kre ryti, kam cô nare ata kam me mẽn. Ne ame kwỳr kur prãmte, me hỹr, ne pea cute me ampo to hàhpan catêjê kwỳ pupun, mã cawrô cahàc kô jarôti pê camer kam me mõ. Atajê pê ihtỳj ampo to me hàhpan to me mõ, Ejit jõ pjê wỳr.
Mã mehkjêjê nõa japrỳ te Juta ita te mehkjêjê kwỳ mã:
— Cu ha me pahkjê ita cura, ne nee me ampo pyr nare. Cu ha cama ihpore na me to ahpa, ne nee mehcuran nare, ampo na cupê me pahkjê na ri — hajỹr. Hõ, pê me ajpẽn par to hane. Pê nee mehkjêjê nõ pê Rupẽn ita me cahê na apu mõr nare.
Mã ampo to me hàhpan catêjê atajê me ahnaa me amji to mõ, mã mehkjêjê itajê te cô kre ita pĩn me Joje caxàr, ne kyre pê me to hũpẽr, ihpore hy pràti te winti peaj na cute me to hàhpan. Mã ma amji kôt Ejit jõ pjê wỳr Joje to me mõ.
Mã Rupẽn te amji jaxàr ne nee Joje pupun nare, na ri ihpeacre, ne cumã amji kĩn nare. Mã mehkjêjê te me carà cahàcti nõ curan, ne caprô to cute ame Joje kà jatom, ne ma hũm wỳr me to pra ne me to cator. Ne me cumã ihkà pẽr ne me cumã:
— Xà ajkĩ akra kàa mã ita? Wa ite põ kam me cumã icator — hane.
Mã pea, hũm te ihkà pupun pyrentu ne pea apu amrãahti ne amji mã:
— Ampo jàprêa te mõrmõ ihkrẽr — hajỹr. Ne amcro jàhtôa kam cormã ihkra tyc ata japê xà to ihkrĩ ne amrã. Pê tee mehkwỳ, cute ihkra ita to hapactu prãmte ame to hahkre. Ne jũ wỳr quê me cupê hũjapê ita cahpêrta.