4
Pê Aprãw Pahpãm to amji mã ihhimpej, na pê ahna amji capa
Carati 3.6-18
1 Ne ita caxuw wa ha me amã me iquêt xwỳ pê Aprãw xwỳ kôt harẽ. Ne pê Pahpãm mã, cuna mã hũmre ita pejti, ne catyt kam ajco ihkrĩ. Ne jũ mã mõrmõ pê ajte ne Pahpãm cuna mã impej ita hane? He xà pê ajkĩ Pahpãm ampo cunea na cumã harkwa atajê ton cwỳrjapê mã, pê ahna amji capa? Hãpà! 2 Quê hane na mã, quê ha ramã taa amji to hàmnãn to:
— He wa amjia kôt ite ampo itajê cunea ton par, cwỳrjapê ri Pahpãm mã ipejti na, quê ha ihtỳj ina amji capa — hane. 3 He quê nee amji to hàmnãn to hajỹr nare. Ata na pê Pahpãm jarkwa jõ kàhhôc kam ramã harẽ he:
“Pê nee Aprãw amjia kôt, hàpên xà to atajê kôt Pahpãm ahna amji caxàr nare.
Ne pê kypê Pahpãm to amji mã ihhimpej nare, na pê cumã impej, pê ahna amji capa” hane.
4 Ne por jũm apê ata ri, ihtỳj hàmcwỳr xà. Ne jũ wỳr quê hõ pahhi amjia kôt cama cumã ampo gõ. Ne por cute hàmcwỳr xà ton ata, hõ tekjêa ri, ne nee mã amjia kôt hõ pahhi te cumã hõr nare. 5 Ne Pahpãm te nee hajỹr nare, ne quêt amjia kôt, cute amji kam hapac xàa na, ihtỳj cumã me pajàpên nare catêjê mã ampo gõ. Na cu ha Pahpãm mã me amji jarẽn to hane he:
— He wa tee ramã apu ate me ito ahimpej xà ita cunea kôt me ipa to me hahkre ita kam, jũ wỳr wa ha me to. Cwỳrjapê wa ha cama Jeju to amji mã me ihimpej, quê ha taa amji to me ikritxwỳ, ne taa me ijaxà kam ate me ito ahimpej xà itajê cunea ton to amã ipa — hane. Quê ha Pahpãm me pahto hũjarẽn to hane he:
— Ate ikra to amji mã me ahimpej to hajỹr, cwỳrjapê ri imã me apej. Ne me apê catyt kam me apa catêjê, na wa ha itỳj me ana amji capa, ne nee ate me ito kên jahpan xà na, me akên mã me amẽn nare — hane.
6 Ne pê ramã pahhi xwỳ pê Tawi ata jũmjê jakryti na, Pahpãm jarkwa kôt, hõ kàhhôc kam, me ahna ihhôc to hane he:
7 “Jũ mã cu ha me, ne ame pajakry?
He pahte Pahpãm jarkwa jirô pê me pahpỳm, ne ihkaj na me pahkên xà ton, mã cute hicu, ne to tojnõ, ne ihhur, ata pyrên ri ame pajakry.
8 Por Pahhiti te pahte me ampo kên ton atajê kôt me pahkôt harẽn kêanre nare, ata pyrên ri ame pajakry” hane.
9 He xà ajkĩ me hakryti xà ita me cupê Juta catêjê te amji mã mempy kà jakep catêjê atajê mã pit mã? Hãpà! He hanea ne mehcahkrit atajê te amji mã me amji kà jakep nare atajê mã, ihtỳj me hakry xà ita. He wa ramã ite me amã Pahpãm jõ kàhhôc kam, cute Aprãw xwỳ to ihcakôc to hajỹr na, harẽn he:
“Pê nee Aprãw amjia kôt hàpên xà to atajê kôt, Pahpãm ahna amji caxàr nare.
Ne pê kypê Pahpãm to amji mã ihhimpej nare, na pê cumã impej, pê ahna amji capa” hane.
10 Mẽr hõhõ, xà pê ajkĩ Aprãw xwỳ amji mã impy kà kwỳ jakep jakàn pê mã, pê harẽn to hane? Hãpà! He pê amji mã ihkà kwỳ jakep xwỳjrea na, pê Pahpãm cumã harkwa to hane. 11 Aprãw te amji mã ihkà kwỳ jakep xwỳjrea na, pê ramã Pahpãm ahna amji capa. Ampo na? He cute amji mã Pahpãm to hajỹr cwỳrjapê. Na ri cute amji kà kwỳ jakep xà ata te ramã Pahpãm mã Aprãw xwỳ pejti na harẽn. Na pê Pahpãm cumã harkwa to:
“Ca ate kypê ito amji mã ahimpej nare,
cwỳrjapê ri imã apê ihhêj rũm rỳ jũ caxuw jũm te ampo to ihcupan nare ata pyràac.
Na wa ha itỳj ana amji capa” hane.
Ne pê ramã Pahpãm Aprãw te amji mã ihkà jakep xwỳjrea na, harẽn to hane. Cwỳrjapê ri Aprãw pê, por nee cute amji mã mehkà jakep nare, ne ihtỳj amji mã me Pahpãm to ihhimpej atajê cunea xakat. Mã Pahpãm te atajê cunea na amji caxàr. 12 Ne hanea ne Aprãw pê, cute amji mã cuxà mehkà kwỳ jakep, ne Pahpãm to amji mã mehhimpej atajê cunea xakat. Ne xà ajkĩ cute amji mã ihkà jakep cwỳrjapê mã cupê me hakat? Hãpà! He Pahpãm to amji mã ihhimpej cwỳrjapê ri cupê, por mehcunea Pahpãm to amji mã mehhimpej atajê xakat.
Jeju to amji mã pahhimpej xà ita kôt, cu ha me amcwa
13 Pê Pahpãm Aprãw mã pjê to hũjahkre to hane he:
— Ỹhỹ Aprãw, he pê ca nee ite me ato ihimpej xà cunea kôt apa nare cakrô, ca atỳj ate ito amji mã ahimpej, cwỳrjapê wa ite ana amji caxàr. Na wa ha amã pjê ita cunea gõ, mãr ca me atàmxwỳ mea mã me to ahimpej — hane. Pê Aprãw kampa ne amji mã:
— Pỳhàpà, pom cormã ikra nare ita, mã ajte ramã me itàmxwỳ to Pahpãm te imã hũjarẽn. Wa itỳj cute imã hũjarẽn xà itajê na to amji mã hane — hane.
14 He pê nee Pahpãm Aprãw mã harkwa to:
— Ca ha xaa ite amã ihimpej xà itajê cunea to, ne ihkôt apa, wa ha cormã hahpan xà na, amã pjê ita cunea gõ — hajỹr nare. Ne pê quêt Pahpãm cumã:
— Wa ha amjia kôt amã pjê ita gõ. Ca ate, ite amã apê pjê ita jõ pahhi na ato ijũjahkre xà ata na to, amji mã ahimpej, cwỳrjapê wa ha amã cugõ — hane. Ne Pahpãm me pahto amji kam hapac to hanea, pom quê pê Aprãw to amji kampa he. Ne quê ha me pamã ampo to awjahkre, cu ha cute ampo to hũjahkre xà ata na amji mã me to pahhimpej. Cwỳrjapê quê ha me pamã cugõ. He pahte me Pahpãm te me pamã harkwa jirên xà ton ata kôt pit mã, me pamã cute to hũjahkre xà ata jõr nare. Quê hane na mã, cu mempar nare ita kam, jũ wỳr cu ha me cupê cupy. 15 Ne quê ha jũm mã Mojxe xwỳ jõ kàhhôc kam Pahpãm te me to ihhimpej xà jahkre pej cakrô, nee me ton nare, quê ha ihtỳj Pahpãm ahna kypê kam incryc nare. Quê Pahpãm jõ kàhhôc kam, cute me to ihhimpej xà ita hamreare na mã, quê nee jũm hahkre pej, ne kam hapac nare ita kam, quê ha nee me cumã harkwa to:
— Ca ate ijarkwa jirô pê apỳm na ri me akam icryc — hajỹr nare.
Aprãw pê mehcunea te Pahpãm to amji mã mehhimpej catêjê atajê xakat
16 Mẽr hõhõ, cu ha Aprãw xwỳ cuxà, me pahte Pahpãm to amji mã me pahhimpej na, quê ha me pamã ampo pej cunea jõr xà ata caxuw, pê Aprãw mã cugõ. Ne me pahte Mojxe xwỳ jõ kàhhôc kam Pahpãm te me pahto ihhimpej xà atajê cunea kôt me papa nare cakrô, quê ha Pahpãm hàhcaprĩa kam ihtỳj me pamã ampo pej cunea gõ. Ne mẽr ampo na mã quê ha me pamã ampo pej itajê gõ? Nee mã ampo na nare. He me papê Aprãw tàmxwỳa, ne me papê hũràac. Ampo na? He cu pahtỳj, cuxà Pahpãm to amji mã me pahhimpej. Na ri Aprãw pê me pahcunea te Pahpãm to amji mã me pahhimpej catêjê xakat, ne me papê mehtàmxwỳa pyràc. 17 Ne pê ramã Pahpãm, hõ kàhhôc kam cormã Aprãw ihkra nare kam to hũjarẽn to hane he:
“Imãa, ramã apê me hàhtôa pãm” hane.
Pê kampa ne ihtỳj amji mã me to hane, ne amji mã:
“He cormã ikra nare cakrô, mã ahnaa Pahpãm te imã me itàmxwỳ jàhtôa to hũjahkre, na quê ha ihtỳj imã cugõ.
Ampo na? He ihtỳj Pahpãm hacpỹa mã mehtyc to ihtĩr.
Ne hanea ne ihtỳj harkwa kôt ampo amji to ita kam, quê ihtỳj cormã jũm kra nare ata mã ihtỳj ihtàmxwỳ gõ.
Na wa itỳj amji mã to hane” hane.
18-19 Ne por pê Pahpãm Aprãw mã ihtàmxwỳ jàhtôa ne to awjahkre ata caxuw, pê ramã ahna caku xẽj, ne ramã ihweaj to ihwej. Ne amji mãa ramã cupê jũm tyc, ne cupê ihkra nare ata pyràac, ne hanea ne hĩxi pê Xarakwỳj ata pê ihkre crà, ne ramã ihwejtu cakrô, mã ihtỳj Aprãw Pahpãm te cumã ampo cunea to hũjahkre ata na hikaj. Ne cute ampeaj kam amji mã Pahpãm to ihhimpej, cwỳrjapê ri cupê mehcunea te Pahpãm to amji mã mehhimpej catêjê xakat. Na ri cute Aprãw cuxà Pahpãm to amji mã mehhimpej atajê pê ramã mehtàmxwỳa pyràc. Ne Pahpãm te cumã to hũjahkre xà ata, na ihtỳj cute cumã ton. 20 Ne nee Aprãw xwỳ te jũ caxuw Pahpãm to amji mã ihhimpej jicu nare, ne nee cute ampo to cumã hũjahkre xà atajê na to amji kam hapac to ipicokjêr to ipa to:
— Pỳpỹn, mõrmõ quê ha Pahpãm imã ikra nõ gõ, nare, quê ha nee imã ihnõ jõr nare — hajỹr nare. Cwỳrjapê ri Pahpãm te cute amji mã to ihhimpej xà caxuw cumã carôt jõr, na ri Aprãw te Pahpãm pejti na harẽn to:
21 — Ampeaj kam apej, ne ate imã ampo to gũjahkre xà atajê jõr xà caxuw, ampeaj kam acarôt tỳj, cwỳrjapê wa itỳj ate imã hõr na amji mã ato hane — hane.
22 Pê Pahpãm mã, Aprãw te ihhêj ne nee ampo to ihcupan nare, ne catyt kam ipa, na pê hacpỹa mã to amji kwỳ, ne ahna amji capa. Ampo na? He Aprãw te Pahpãm te ampo to cumã hũjahkre xà atajê na, ampeaj kam to amji mã ihhimpej na pê. Ne pê Pahpãm jõ kàhhôc kam ramã ita na ihhôc to hane he:
“Ite Aprãw mã ampo to ijũjahkre, mã ihtỳj ijarkwa ita to amji mã ihhimpej. Cwỳrjapê ri imã cupê jũm te nee ampo to ihcupan nare ata, ne catyt kam ipa.
Na wa ite hacpỹa mã to amji kwỳ, ne ahna amji caxàr” hane.
23-24 He Pahpãm te hõ kàhhôc kam Aprãw xwỳ to hũjarẽn xà ata, nee mã Aprãw pit caxuw nare, ne me pahcunea caxuw pê harkwa ita to. Ne por Pahpãm carôt tỳjti te hacpỹa mã Jeju to ihtĩr ata, pahcunea te to amji mã me pahhimpej catêjê caxuw ri. He pahte Pahpãm to amji mã me pahhimpej, cwỳrjapê ri cumã me papê catyt kam me papa catêjê. 25 Jeju te amji to me pahkritxwỳ, ne me pajaxà kam ihtyc xà mã amji jõr, me pahkên jahpan xà na. Mã Pahpãm te hacpỹa mã to ihtĩr, mãr quê me pahna amji capa, ne me pamã:
— Ate ikra tĩar pê me akritxwỳ ata to amji mã me ahimpej, cwỳrjapê ri imã me apê catyt kam me apa catêjê pit, na wa ha me ana amji capa — hajỹr.