2
Pê Pahpãm amcro te xet ata kam kôt
Kam To Ihtẽm Xà 2.1-25
1 Pê Pahpãm côjkwa me, pjê me, côxwa jipêj, ne kam ampo te amji to ipijapar xà atajê cunea to. 2 Pahpãm te amcro te xêj atajêa kam, cute hàpên xà itajê cunea jipêj. Cwỳrjapê ri cute amcro te xet ton ita kam ri ihkôt xà, na ri nee kam hàpên xà nare. 3 Ne cute amcro kam ihkôt xà ata to ajteare mã, ne cute to impejti, kam ihkôt xà na. Ampo na? He cute amcro ata xwỳjrea na ampo cunea jipêj, na quê ha cute xet ata kam cama kôt.
Pê Pahpãm Atãw xwỳ pê me panquêtti to
4 Pê Pahhiti pê Pahpãm côjkwa me pjê to. Pê harẽn xà catia hane he: 5-6 Pê nee cormã kam ampo hiprãj nare, ne nee kam ahkêt tetetti nõ hamreare. Pê cormã Pahpãm nee kam ta to iwrỳc nare, ne ahcakũm kam atàr ata pê ajco pjê inco. Ne hanea ne cormã pjê kam jũmjê jàpên xà caxuw me hamreare. 7 Mã Pahpãm te pjê te mehĩ ton ne pea hĩjakre jakôr, mã hĩa na cute amji ton. Hõ, pê mehĩ ton xà ita hane.
8 Mã Pahhiti te pjê impejti japrỳ te Etẽ ita kam hàhkre, pyt japôj xà rũm, ne kam pjê te mehĩ xũmre jĩa mã hikran, kam ihkrĩ xà caxuw. 9 Mã Pahhiti pê Pahpãm te Etẽ jõ pjê kam ampo pej pit kre. Mã ahpỹanre na ajpẽn caxuw pĩxô pàr pej pit japôj ne hiprãj, ne ihkur xà caxuw ihcunea impeaj. Ne pjê ata jipôc ri Pahpãm te pĩxô pàr to ipijakrut ne ihkre, atajê ri ihkwỳ pê ajteare mã. Ne pyxit ne cupê mehtĩr rohnỳtti mã xà jõ pĩxô. Na quê ha jũm te pĩxô ata nõ krẽr na, quê ha jũ caxuw ihtyc nare, ne quêt ihtĩr rohnỳtti mã. Ne ihnõ ata pê ri ampo pej me, ampo kên jahkre pej xà jõ pĩxô pàr. Na quê ha jũm te pĩxô ata nõ krẽr na, quê ha ihcunea na amji jahkre pej ne ihkrã kre. 10 Ne pjê ata kam Pahpãm te cô ton, mã ajpjê, cute pjê inco xà caxuw. Ne Etẽ jõ pjê ata pĩn pê cô ata cato, ne kaam ihcahkũm, ne cute amji to cwat ne ajpjê. 11-14 Atajê ri ahpỹanre na haprỳ itajê te hajỹr he: Pixõ jõ cô me, Gijõ jõ cô me, Ticre jõ cô me, Cômpejti jõ cô.
15-17 Mã Pahpãm pê Pahhiti te pjê ata kam hũmre pê Atãw xwỳ ata mã hikran, kam ihkrĩ ne cute hamãr, ne kam hàpên xà caxuw. Ne cumã pĩxô pàr pyxit ne ihcawpa ne cumã:
— Ca ha gapacta ne atỳj pĩxô pàr itajê xô cunea ku, ne por ampo pej me, ampo kên jahkre pej xà jõ pĩxô ata, ca ha nee ihnõ krẽr nare. Ampo na? Ca ha ate ihnõ krẽr na, ca ha ramã impejti xà jahkre pej, ne ihkêanre xà jahkre pej, ne hanea ne amcro ata kam atỳj atyc kam tẽ — hane.
18-20 Ne pê ramã pjê ata kam ahpỹanre na ajpẽn caxuw pjê kam pryre atajê to, ne kỳj pê ahpỹanre na pryjara ton pa. Ne ma ihcunea to mõ, Atãw wỳr, ne cumã ihcunea jahkre, mãr quê Atãw ahpỹanre na ihcunea mã haprỳ jõr pa. Mã cute amji mã ampo mã haprỳ jõr prãmti ata na, cute cumã hõr partu. Ne haprỳ ata na quê ha ipa rohnỳtti mã. Ne cute pryre capônỹre mã haprỳ, ne ahkêt kam pryre atajê mã haprỳ, ne kỳj pê pryjara cunea mã haprỳ jõr partu.
Pê Pahpãm cahãj pê me pahnã to
Ne ampo itajê cunea jipôc ri, Atãw te nee amji caxuw ampo pê ihnõ ata mã cator nare. Jirô pê mã ri Pahpãm pê Pahhiti te amji mã:
— Imã hũmre ita ahte apu ipa ita na to prãm nare, na wa ha hĩa na cumã catê nõ to — hajỹr. 21 Ne jũ mã cute Atãw ton ne to hõtxwaa to hõtxwa, mã hõt mã ihtyctu, ne ihtỳj nõ ne gõr. Mã Pahpãm te hiwrỳhhi nõ caxàr, ne hacpỹa mã haxà to cumã ipijapỳn. 22 Ne hiwrỳhhi ata to cumã cahãj ton, ne ma hỹrmã to mõ, mã ramã ipimprar, mã cute cumã hõr.
23 Mã Atãw te harkwa to:
— Taamã! Pahpãm te ijiwrỳhhi kwỳ caxàr ne to imã cahãj, na ri quêt cupê ijĩa kwỳ, cwỳrjapê wa ha cumã haprỳ to: “Cahãj” — hane. 24 Cwỳrjapê quê ha ita caxuw me hũmre menxyrxwỳ me, me hũmjê jicu, ne me hikwa tuw, ne ma mehprõ wỳr me rê, ne mehprõ me, me ajcaxê ne ajpẽn kam me pyxit peaj.
25 Pê Atãw me hĩxi nee mehkà to me amji pro nare, ne mehcakrô ame ipa, ne nee ajco ajpẽn kam amehpahàm nare.