40
Pê Joje me hacjên xà kam me ipimtir kôt harẽ
Kam To Ihtẽm Xà 40.1-23
Ejit jõ pjê kam pahhi japrỳ pê Paro ata apu hõ pĩxô cacô capi catêjê jõ pahhi kam incryc, ne hanea ne apu hõ pãw ton catêjê jõ pahhi kam incryc. Ne cute ajwar me haxàr, me hacjên xà kam, por curi Joje me hacjên xà kam xa ata ri. Mã ajwar me ipimtir xà ita to me ipimtir, ne tee apu ihkôt me hakop to hahkre. Mã Joje te mehpeacre na me hõmpun, ne me cumã:
— Ampo na mã ca ita kam ame apec? — hajỹr.
Mã me cumã:
— Wa me ipimtir, ne jũm quê ajte me imã me ipimtir itajê kôt hakop ne harẽ? — hane.
Mã Joje me cumã:
— Pahpãm mã ri me apimtir xà itajê jahkre pej, ne ihtỳj imã harẽ, na ca ha me imã apimtir xà itajê jarẽ — hane.
Mã pĩxô cacô jõ pahhi te cumã amji jarẽn ne cumã:
— Wa ipimtir, mã pĩxô kre xà kam pĩxô krô crê ne ihcuhhê. Ne pea kam irã ne kam hô. Ne ramã imã Paro kõm xà xa, wa ite pĩxô pyr, ne kam hatên, ne Paro mã hõr, mã cute to ihkõm — hajỹr.
Mã Joje cumã:
— Apimtir kam pĩxô krô incrê ita pê amcro incrê. Quê ha ana amcro incrê, quê ha acator na Paro me cumẽ, quê ha me acator. Ca ha hacpỹa mã mam gàpên xà ata to apê. Ma ito amji japackre, ne Paro mã ijarẽ. Ampo na? Wa rỳ mã nee me hacjên xà ita kam ixãm nare. Ne nee ite ampo kên ton nare, ixàr xà ita caxuw, me hacjên xà mã — hane.
Mã pãw ton catêjê jõ pahhi te hajỹar, ne Joje mã ipimtir ita jarẽn partu, ne cumã:
— Ijõt kam, ikrã kam pãw na kàhàre incrê ne ihcuhhê, wa ma Paro mã to mõ, mã cuwênre pra, ne cute ikrã kam ihcunea pin partu — hajỹr.
Mã Joje cumã:
— Pom kàhàre incrê ita pê amcro incrê. Quê ha ana amcro incrê ita kam, quê ha Paro akrã jakep na me cumẽ, quê ha me akrã jakep, quê ha cuwênre gĩ krẽ — hane.
Ne amcro incrê ata kam pê Paro pỳm xà jõ amji kĩn jõ amcro. Mã cute me cumã me hàpên catêjê pijakrut itajê cator na me mẽn, mã cute me cator, me hacjên xà pĩn. Mã cute pĩxô cacô jõ pahhi mã hacpỹa mã hàpên xà jõr, ne cute pãw jõ pahhi krã jakep na me mẽn, mã cute me ihkrã jakep ne mehcuran. Mã Joje te me hacjên xà kam hũjarẽn xà ata na, cute me hõmpun. Mã Joje te amji jarẽn na, pĩxô cacô jõ pahhi mẽn, mã ajte nee cute Paro mã harẽn nare, ne cama to hapac kêt.