8
Pê Pahpãm hipêr Paro mã cute amji pupun xà kêanre kujate
Me Cator Xà 8.1-22; 9.1-35; 10.1-29
Mã hipêr Pahpãm te Ejit catêjê mã mehkên xà nõ kujahêc. Ne Pahpãm hãn ne ampo itajê kujate, mã Paro hãn ne Mojxe me Arãw na ahwỳ, cute me ampo kên atajê to hamre prãmte, ne me cumã:
— Ca ha ampo kên itajê to me hamre, wa ha me acutor na me gamã, ca ha ma me acuto — hane.
Mã hãn ne Mojxe me Arãw ampo kên atajê to me hamre, mã hõmpu ne ma hacpỹ mã ame huwahi. Ne por Pahpãm ampo kên kujate itajê, cama Paro mã ihkrã to ihtỳj.
Na ri hipêr cute pôrôre jàhtôa ne ihkujahêc, mã cute pjê to hipu tu, ne ikre mã acjêj, ne hanea ne me hõ kam ajhu, ne hanea ne me hõt xà kam ajhu, ne ampo cunea kam ihkrĩ.
Jirô pê mã ri hanea ne cute prũmre xàre kujahêc, jirô pê mã ri hanea ne cute kôp kujahêc. Mã ma ajte cormã Paro ame cator ita na ame to ihcaca.
Mã Pahpãm te me cumã hà pahtỳjti nõ ita kujahêc, mã cute Ejit catêjê pê hõ parxare cunea jipej.
Jirô pê mã ri Pahpãm te me cumã cuhê kujahêc, mã Ejit jõ pjê kam me hãm catêjê cunea na cuhê.
Mã hanea ne cô carôt te amji to kẽn itajê pỳpỳm, côjkwa pĩn, ne cute apu põ pê me ipa catêjê kwỳ jixôn, ne ame hàprà atajê kwỳ to kên.
Mã hanea ne cute mehwỳr xycxyc jàhtôa ne ihkujahêc. Mã cô carôt te amji to kẽn te ame hàprà to kên nare atajê, xycxyc te ma to irô ne ipin partu.
Jirô pê mã ri cute Ejit catêjê kam awcapàtkô na amcro incrê ita kujahêc, mã me kam awcapàtkô ita na amcro incrê. Ne Ixaher catêjê kam, nee awcapàtkô nare.
Mã ajte cormã nee Paro te Ixaher catêjê kujahêc nare, ne nee me cator na me hamãr nare, ne cama cute Mojxe me Arãw mã me harkwa to:
— Nee ca ha hipêr me amji jaxàr nare! Ca ha hipêr me amji jaxà ne me ty! — hajỹr.