15
Pê Pahpãm Xawrô jaxà kam pahhi na Tawi capi
1 Xamer 15.11; 16.1-13
Pê ajkĩ Xawrô nee Pahpãm jarkwa kôt ipa nare, ne amjia kôt ipa. Na pê jũ mã ahna caku jirô pê mã, Pahpãm te Xamer mã amji jarẽn to:
— Wa ite Xawrô to pahhi ita jũ na ri ipeacre. Ampo na? Nee ipar nare — hajỹr. Mã Xamer mã amji kĩn nare, mã cute Pahpãm mã Xawrô cajrẽan to apẽ. Mã Pahpãm cumã:
— Wa ramã ite pahhi tête Xawrô camẽn ita kam, Xamer, jũ caxuw ca ha hũ na apec jicu? Ca ha ma ampo cacô incoti ata nõ py ne to tẽ, Pãw jõ krĩ wỳr. Ne to acato, ne curi me hũmre nõ japrỳ te Jexê ita na ahcukij, nãmri ramã ite pahhi na amji mã mehkra nõ ata capi, quê ha jũ caxuw Xawrô tyc xà jirô pê ihtỳj haxà kam axà, ne amji to pahhi — hajỹr. Mã cute impar ne ampo cacô incoti ita pyr, ne ma Pãw jõ krĩ wỳr to tẽ ne to cator.
Mã curi pahhi catêjê te ihcajpar prãmte hỹrmã me pra, ne mehcukij to:
— Hàpà ijõ pahhi! Ampo wỳr mã ca mõ? — hajỹr. Mã Xamer me cumã:
— Hamreare, ite cama Pahpãm mã ampo jõr xà jõ amji kĩn wỳr wamõ. Ne ate Pahpãm to amji kam gapac prãmte, ca ate to amji kam gapac xà itajê cunea to amji mã ahcuprõ ne to amji cũmpej, ne ajpên ikôt amji kĩn wỳr me mõ — hane. Ne ma cute Jexê jũrkwa na hàhcukjêr, mã cute me cumã harẽn.
Mã ma hỹrmã mõ ne hàr, ne cute mehkra to cuprõn na mẽn, quê me to cuprõ, ne amehcũmpej. Mã Jexê te mehkra to cuprõn, mã Xamer te mam kà ita pupun, ne amji mã:
— Pom ita mõrmõ Pahpãm te amji mã capi — hajỹr.
Mã Pahpãm cumã:
— Hamreare, nee ipê me axũmre pyràc nare. Wa nee mehkucpupun xà kôt, jũm te amji kam hapac xà na hahkre pej nare. Ne me hũmre ri mehkuc pupun xà kôt, hãn ne cute amji kam hapac xà na me hahkre pej. Ne pa wa quêt me caxwãm pê, cute me amji kam me hapac xà kôt, me hahkre pej — hane.
Jirô pê mã ri hipêr Jexê te mehkra kwỳ pyxwỳr, Xamer kuc ri, mã ame ipa. Mã Pahpãm Xamer mã:
— Por wa ite amji mã capi ata, nee ita ri apu mõr nare — hane.
Mã Xamer te Jexê mã harkwa to:
— Xà ajkĩ me akra itajê pit? Nãmri Pahpãm te nee amji mã itajê nõ capi nare. Xànee cormã jũm apu mõr nare? — hajỹr.
Mã Jexê cumã:
— Cormã intuwre japrỳ te Tawi ita pit apu mõ. Ne nee ita ri apu mõr nare, ma põ pê apu carà cahàcre jamãr to mõ — hane.
Mã Xamer cumã:
— Hỹrmã garkwa kujate quê me haprô, ne me to cato. Cu ha nee cormã ne me pajàpàn nare. Quê ha xa cato, cu ha cormã me apà — hane.
Mã Jexê te Tawi japrôr na harkwa. Ne pê ampeaj kam Tawi ata impej. Mã cute me haprôr ne me to cator, mã Pahpãm te Xamer mã harkwa to:
— Ita wa quêt ite amji mã capi he. Ne ihkrãa kam ca ha ampo cacô impêti, incoti ata jaxwỳ, cupê pahhi xà caxuw — hajỹr.
Mã cormã Tawi apu mehkjêjê cote na mõar kam, mã Xamer te ihkrã kam ampo cacô impêti ata jaxwỳr. Me ajkaam mã Pahpãm Carõ Pejti te cupê pahhi xà caxuw cumã cute amji jahkre pej catia ne hõr, ajpên amcro te amji to hapu na kjê atajê caxuw.