35
Pê Mojxe me amji pytàr jõ krĩ to mehhimpej
Me Cahyt Xà 35.6-34
Pê Pahpãm Mojxe mã harkwa ta, quê Ixaher catêjê mã harẽ ne cumã:
— Ahtũmre quê ha, por ite me cumã Canãn jõ pjê jahkre ata mã me cato. Ne wa ha cormã me hàhcuran catêjê kôt amã harẽ, ne amã me to hahkre. Ne ate me to amji pyràc xà ata kôt, quê ha jũm amji pê hũkjê nõ cura, quê ha ihtỳj ihtyc ata jũkjê hanea ne cute ihcuran catê ata cura. Ne quê ihhêaj to cute ihcuran prãm nare kam ihcuran na, quê nee hahpan xà na mehcuran nare.
— Cwỳrjapê ca ha me cumã garkwa ta, quê me krĩ to xêj ne me capi, mãr quê cute mehcuran prãm nare kam mehcuran catêjê atajê krĩ itajêa mã me acjêj, ne kam me amxu. Jũ wỳr quê cute ihcuran ata jũkjê krĩ kam ipimxur ata ri me pro, ne mehcura. Ne quê ha me cute mehcukij catêjê mehkrĩ, ne mehcukij ne mehkôpĩr peaj ne, xà ajkĩ amjia kôt cute ihcuran, nare, cute ihcuran prãm nare kam ihcuran. Mõrmõ ajkĩ cute ampo to jũm jixôn prãm nare kam to hixôn. Quê cute nee jũm curan prãm nare kam ihcuran na, quê ha ihtỳj mehcunea, cute ihcuran ata jũkjê pê, amji pytàr xà na mehtehcajpa.
— Ne quê ha curia cute apu ipa na, quê ha ahnaa imã mehcajrẽn catêjê jõ pahhi ihwej ne ty. Jirô pê mã quê ha ihtỳj hapacta ne hõ krĩ wỳr amji jaxà. Ne por amjia kôt mehcuran prãam kam mehcura atajê, quê ha cute me harẽn catêjê me ajkrut, ne ajpẽan kôt me harẽn na, quê ha ihtỳj mehcura, cute jũm curan jahpan xà na — hane.