24
Me Hapackre Xà 24.1-22
1-2 Nee apu mehkên catêjê jũ na mehkên kĩn nare, ne nee ame to amji kwỳ prãm nare. Ne mehkên catêjê me hàprê to pit mã ame amji kam me hapac to me ipa, ne mehcakôc xà kên to pit mã mehcakôc to me ipa.
3-4 Ca ha ate ampo pejti to acukrêj to prãm na, ca ha xa akrã kreti to gakràj, ne cormã ampo pejti pê acukrêj atajê to gakràj. Hõhõ, ita na ca ha me akra te me amã ampo na prãm xà atajê cunea to me cumã, ne me cumã agõ.
5-6 Ne quêt mehkrã kreti ita ri mehhi tỳj jirôa pê impej. Ca ha jũ caxuw apijapu prãmte me ipijapu catêjê wỳr axà, ne nee amji pê cute me amã ihkrã kreti to hahkre catêjê atajê to gapac kêt nare, mãr quê me amã akrã kreti to hahkre. Quê me amã ampo to hahkre catêjê me hàhtôa to me hàhtô, ca ha cute me ampo to hahkre xà itajêa kôt atỳj me hirô pê xa.
7 Ne por amjia kôt ame ipa to prãm atajê, quê ha jũ caxuw mehkrã kre nare, cwỳrjapê ca ha nee cute amã ate catyt kam ampo to hahkre xà na ihwỳr nare. Ampo na? Ampo to quê amã hahkre?
8-9 Por me hũmre hãn ne mehkwỳ cuna mã amji mã, cute amji kam me hapac xà kêanre capô, mã ahna me hahkre pej, atajê ri hãn ne mehcunea kam mencryc, ne me cupê ampo kên cunea xakat. Ne por mehkrã nare atajê cakôc xà kêanre, mã hãn ne ihtỳj mehkên mã me curẽ. Ne por mehcunea ihtỳj ame cumãn to, me cumã me hàhcahhõn to me ipa atajê kam ri, mencryc pit.
10 Quê ha akam ampo kên te cator xà ata kam, ate kam akrã pictor tu na, ca ha apê jũm peacre caprĩ xàre ata.
11-12 Ne por cute me jũm curan xà caxuw me cupjê ata, ca ha ajte mehtehcajpar ne me hũtàr to hahkre xà kaj na, ca ha ajte ahna me amji jarẽn to:
— Xà aracri ite amji kam ijapac xà, wa ajte ihcote na axà? — hajỹr na, ca ha atỳj Pahpãm te me pahcunea mã, me pahte amji kam me pajapac xà pupun na, me to amji japackrea ne. Ampo na? He quê ha ihtỳj Pahpãm te ampo kên na me pahpupun xà atajêa jahpan xà na, me pamã me pahkên atajêa to amgõ.
13-14 Ỹhỹ ikra, pen ca ku, ne inxôti ita na ihcajpẽ, quê ha acajpuaw. Ahnaa mã ca me pen cajpẽ mã garkwa kam inxôti he. Jĩkjê na mã, ate me amji jahkre pej krã kreti ita me acaxwỳn mã impeaj to impej. Ca ha ate to hamãr na, quê ha acumam amã ate amji kam gapac xà cunea amã ihkênre nare. Na ca ha nee amji pê ate hikaj ata to apictor prãm nare.
15 Ne ca, me hũmre nõ kêanre ita! Nee ca apu hũmre krã kre te amji jahkre pejti ata jũrkwa wỳr arĩt nare, ca ate cupê ampo pytàr, ne cupê ipyr prãmte, ca apu hỹrmã rĩt. 16 He mehkrã kre catêjê ihtỳj me hipy mã me acjêj, ne hõtpê hacpỹa mã mempej mã me acjêj, ne mehcuhhê. Ne mehkên catêjê, quê ha mehkĩnte mehkên kam mehpahàmti atajêa kam me hamre.
17-18 Pahpãm ihtĩar ihkrĩ rohnỳtti mã ata mã mehkêanre catêjê to hamre prãm nare, ne quêt cama cumã cute mehkên ton jicu na to prãm. Na ca ha nee ame acurê xwỳn kên xà kam mehpahpahàmti atajêa kam me hamre atajê pyrên ame gakry nare. Mã Pahpãm ahna me gahkre pej, ne ahna cumã me akĩn nare ne, quê ihhêaj to cute gahpan xà na acurê xwỳn to kên xà ata jicu.
19-20 Ne nee cute ame to kên xà kôt, cute amji to me cati atajê jũ na apu akrihkrit nare. Ne nee me hũ na amehkên to atajê kĩn nare. Ne cute mehkên ton catêjê cumam me cumã, nee cute me amji kam hapac xà impejti hamreare. Ne ihhêj rũm me cupê ramã ihpôc xà tyc xàa wỳr, ne ihpôc crire ne.
21-22 Ỹhỹ ikra, he amji mã, por Pahpãm tĩar rohnỳtti mã ata cupaa ne, ne amji mã pahhi catêjê cupa. Ne nee, por ame pahhi cuna mã, ame kam incryc atajê mã acjêj nare. Ampo na? He Pahpãm pê Pahhiti, quê ha cute me hajỹr catêjê to hamre, me mõr pejti kam.