MOJXE
Pê Pahpãm Jarkwa To Me Cumã
IHCAKÔC CATÊ
Ỹhỹ, hapu na ihkàhhôc ita kam, Mojxe pỳm xà me, cute amji kam hapac xà cunea jarẽ. Pê Ejit catêjê me hõ pjê kam, Ixaher catêjê to kêanre. Pê tee menquêtjê jõ pjê wỳr ame amji jaxàr prãm. Na pê Pahpãm Mojxe te Ejit jõ pjê ata pê me to cator catê na hãm. Mã Ixaher catêjê cunea to pjê ata pê cator. Cwỳrjapê ri ihkàhhôc ita japrỳ te Me Cator Xà Jõ Kàhhôc (Me Cator Xà).
1
Pê Ixaher catêjê Ejit jõ pjê kam me amji pupun xà to kêanre
Me Cator Xà 1.1-22
Ỹhỹ, pê caku jàhtôa kam, ajco Ixaher kra curi mehkrĩ. Pê Ixaher xwỳ ty, pê hakàn pê cormã me ahna caku hàhtôa pê Joje ty. Ne pê Joje tyc jirô pê, caku jàhtôa kam ihtàmxwỳ me, mehkra me, me amtà, ne me hàhtôa to me hàhtô. Ne pê hanea ne ramã Paro ty.
Pê haxà kam jũm xàr ata pê Paro tuw, ne amji to pahhi. Ne nee pê Joje pupun nare, ne nee hahkre pej nare. Ne cute Ejit jõ pjê kam mehkrĩ catêjê mã harkwa to:
— Me pajirôa pê Ixaher catêjê kra jàhtô, cwỳrjapê quê ha jũ caxuw me pahkam incryc, ne ihtỳj me pajirô pê me xa, ne me pamã me hàpên jicu, ne ma jũ kam me papê me cato. Cwỳrjapê cu ha amji mã me to cama me pamã hàpên catêjê na — hajỹr.
Ne Ejit catêjê te Ixaher catêjê caxuw me hõ pahhi pahtỳjti atajê mã hapôj, ne me ahna me hũxwỳr, mãr quê me cumã me hàpên xà tỳjti atajê to hàhtôa, ne ahna me cumã quêt, quê ampeaj kam me apê. Pê me hàpên xà jirôa pê me hàpên to catia to cati, pê nee me cumã hàmjõr nare. Ne cute me Ixaher catêjê mãn, mã me harkwa kôt cute me cumã krĩ catia to ipijakrut ne me hãm.
Ne me apêa to me apê cakrô, cyt ne me hàhtô to tẽ ne me hàmtàr, ne cormã me ajhu. Mã Paro te me cumã mehkra pỳpỳm catêjê atajê tehcajpar catêjê mã harkwa hyr, ne me cumã harkwa to:
— Quê Ixaher catêjê mã mehkra xũmre mehpỳpỳm, ca ha ma mehcura — hajỹr.
Mã nee cute mempar, ne nee harkwa kôt cute me ita ton nare. Ampo na? Ampeaj kam me cumã Pahpãm cupa, na ri nee Paro te ampo na me mẽn ata to cute me nare. Mã Pahpãm te me cumã mehkra pỳpỳm catêjê atajê tehcajpar to impejti, ne hanea ne cute mehtehcajpar, ne me cumã mehkra jõr.
Mã Paro te mehkwỳ mã, cô kam Ixaher catêjê mã ihkra xũmre pỳpỳm atajê cunea rẽn na hũjahkre, mãr quê cô me ipĩr pa.