22
Pê Pahpãm Ixac na, Aprãw capi
Kam To Ihtẽm Xà 22.1-19
Ne ahna caku jàhtô nare mã ramã Ixac kàre. Mã Pahpãm te, Aprãw te to amji mã ihhimpej na capi, ne hahkre pej prãmte cumã:
— Por akra Ixac pyxit peaj ne amã ihkĩnti ata, ca ha to mõ, ne ate to ikam gapac xà na, imã ihcura. Ca ha to mõ, wa ha amã Morij jõ pjê ata jahkre, ca ha hàhkà jakôt atajê nõ na ihcura, ne imã to capa — hajỹr.
Mã apẽ mã Aprãw jỹr, ne cute to pĩ cahhêc, cute to cuhôn xà caxuw, ne cawrô cahàcre kam haxwỳr. Ne cute Ixac japrôr, ne ma amji kôt cute cumã me hàpên catêjê to ipijakrut ne to mõ. Ne cute me mõar to me amcro incrê jirô pê mã ri Aprãw te pjê ata pupun, ne cute cumã me hàpên catêjê itajê mã:
— Ita ri me ahtwỳ, cawrô cahàcre na. Wa ha ma ikra me mõ, ne ame Pahpãm to amji kampa, ne ampo to me kampa, ne ihkĩnti na me cumã amji jarẽn jirô pê, wa ha hacpỹa ne me amji jaxà — hajỹr. Ne Aprãw te Ixac jikre kam pĩ pre xir mã ma to mõ. Mã Aprãw te cuhy me wapo pyr, ne ma ajwar me mõ.
Mã Ixac te carà cahàcti hôhti japên, ne hũm cukij ne cumã:
— Inxũ, ihtỳj pamã wapo ne pĩ, ne jõ ri mã carà cahàcti hôhti ita, pahte to Pahpãm kam pajapac xà caxuw? — hajỹr.
Mã Aprãw cumã:
— Quê ha Pahpãm pamã ihnõ — hane.
Ne por Pahpãm te cumã pjê jahkre ata wỳr me cator, mã Aprãw te ajpẽn jipy kẽn jakôt, ne kam pĩ jaxwỳr. Ne cute Ixac cajpre, ne pĩ jipy hir. Ne caxuw wapo pyr, ne ramã cute Ixac curan xàa kam, mã côjkwa pĩn Pahhiti te ihkrãhhia kam Aprãw mã:
— Aprãw! Aprãw! Akra curan nare! Ita kôt wa ite, ca ampeaj kam ikampa na, gahkre pej. Ampo na? Ate imã akra pyxit peaj ata jõr xà caxuw ajmãr ihcuran — hajỹr.
Mã Aprãw rĩt, ne cute carà cahàcti hôhti xũmti te hĩpàr to ahkêt na hê, ne to hãm na hõmpun. Ne cute ihpro ne ihcuran, ne kẽn jipy hir ne to caxàr, cute Pahpãm mã hõr xà ata caxuw.
Cwỳrjapê ri Pahhiti te hipêr Aprãw to impejti na amji ton, ne cumã ihtàmxwỳ jàhtôa ne hõr na amji ton.
Ne hanea ne Pahpãm te cumã amji jarẽn, ne cumã:
— Ỹhỹ Aprãw, ca ate ito amji mã ahimpej, cwỳrjapê wa ha krĩxàre jàhtôti atajê cunea to impejti ne, atàmxwỳ itajê cwỳrjapê. Quê ha krĩxàre itajê ihtỳj, pom ite me atàmxwỳ to impej ita na, quê ha me ina ahwỳ — hajỹr.
Jirô pê mã ri Aprãw me, Ixac me, cumã me hàpên catêjê me, cute hacpỹ mã ikre wỳr me amji jaxàr.