42
Pê Canãn jõ pjê kam prãm
Kam To Ihtẽm Xà 42.1-38
Ne pê hanea ne Canãn jõ pjê kam prãm ata cato. Mã Jaco pê Ixaher te caku kam prãmti ata kam, Ejit jõ pjê kam ampo hy me, me hõ jarẽn par. Mã ma Joje kjêjê atajê me ampo hy japrôr to me pra, Ejit jõ pjê wỳr. Mã hapu na ihkjê Pẽnjamĩ ita ikre kam hũm me hàhhuc. Mã Ejit jõ pjê kam mehkjêjê kwỳ cator, ne Joje mã amehcakôc.
Mã Joje te mehkjêjê pupun ne me hahkre pej pyrentu, mã nee cute me Joje pê mehkjê na, me hahkre pej nare. Ne xwỳjê mã pê nee me cumã amji jarẽn nare, na pê cuna mã mehpỳpỳm, cute amji to mehkryjre to prãm to. Mã Joje te mam ipimtir nõ ata to amji japackre. Ne cute mehcukij to:
— Jũ pĩn mã ca me mõ? — hajỹr.
Mã me cumã:
— Canãn jõ pjê pĩn wa me ampo hy kwỳ japrôr to me mõ. Me ikjêjê me, me ipê hũmre pyxit peaj ata kra pit, wa me. Ne ite me tôxi, ne hapu na intuwre ita ri curia ikre kam me ipãm me hàhhuc, ne me inõ pê rỳ pêa mã hamre — hane.
Mã Joje te me cajpẽar prãmte ihhêj ne incryac kam me cumã:
— Me apê me hõmpun catêjê, ca pjê kwỳ to me gàhkĩj prãmte ame hajỹr to me apa — hajỹr. Ne cute me hacjên xà kam me hacjên, mã me ahna amcro incrê. Mã Joje te me cumã harkwa to:
— Wa ite me gahkre pej prãmte, wa ha me acapi, mõrmõ ajkĩ me ahêj xi nare, nare, mõrmõ me ahêj xi. Ca ha me gũrkwa wỳr me ampo hy to me mõ, ne hacpỹ ne ajpên ate me amji jaxàr xà ata kam, ca ha ajpên me atõ intuwre ita japrô. Ne ca ha me anõ pyxit ne ahtwỳ, ne me hacjên xà kam xa, quê ha ahnaa me akwỳ me atõ intuwre ita to me cato — hajỹr. Mã mehnõ ita japrỳ te Ximãw ita curia me hacjên xà kam hàhhuc.
Mã Joje mã hàpên catêjê te ampo hy to me cumã hàhcuprõn partu, ne por ihpore to ampo hy pan me hàmjõr ata, cute hacpỹa mã Joje jarkwa kôt ampo hy cjên xà kam me hir. Mã nee mehkjêjê te me hahkre pej nare. Ne ma me to mõ. Mã me ahna caxwa, mã cute ampo hy kam mehpore mã cator, ne ampeaj kam me cumã amji na pa, mã cute amji mã me harkwa to:
— Jũ na xà na mã Pahpãm te me pahto hajỹr? — hajỹr. Ne me hũrkwa mã me cator, ne cute me hũm pê Ixaher mã mehcunea jarẽn par.
Mã cute harkwa to:
— Ramã nee Joje ipa nare, ne Ximãw nee ita ri apu mõr nare, ca ramã hacpỹ mãa mã Pẽnjamĩ to me amõr prãm cakrô, ca ha nee me to amõr nare — hajỹr.