33
Mojxe te Pahpãm mã ihcakôc xà
Me Cator Xà 33.7-11
Pê Mojxe ajco Pahpãm mã mehcakôc xà caxuw ikre pyxwỳr to ramã amji pyràc tu, por curi jũ ri me hàhhuc xà atajê kam. Ne pê ampỳa mã ajco me hàhhuc xà pê hũxwỳ. Ne por pê ajco Pahpãm mã mehcakôc prãm atajê, quê ha curia hỹrmã me ipa. Pê ajco Mojxe Pahpãm mã mehcakôc xà jũrkwa wỳr ipa, pê ajco mehkwỳ cunea me hũrkwa jarkwa mã mehcuhhê, ne kam mento cuhhê ne me hõmpun itaa na, pê ajco acjêj.
Pê ajco ahcakrã catia ata harkwa mã irôrôc, pê kam Pahpãm ajco Mojxe mã ihcakôc. Ne pê hũrkwa jarkwa mã amehcuhhê atajê ajco Pahpãm pejti na me harẽ. Pom ikre kam Pahpãm mã mehcakôc xà ita kam ri, hãn ne Pahpãm me Mojxe ajpẽn mã mehcakôc, ne hãn ne Mojxe kuc ri cumã awjarẽ. Pom hãn ne me hũmre ame hõ ikwỳ nõ mã mehcakôc ita na mã, hãn ne Pahpãm Mojxe mã ihcakôc. Ne cute cumã ihcakôc jicu jirô pê mã, pê ma hãn ne Mojxe mehkwỳ wỳr amji jacjê.
Ne pê Jojuw intuwti na cupê Mojxe tehcajpar catê ata, pê curia ajco apu Pahpãm mã mehcakôc xà jũrkwa kam Mojxe jakàn pê ahtwỳ ne apu ipa.