Me Cahyt Xà Jõ Kàhhôc
Pê Caku Te Cwarẽnta
PÕTI KAM AME IPA XÀ
Ỹhỹ, ihkàhhôc to incrê ita kam ri, Ixaher catêjê mã, Pahpãm te amji kam hapac xà intuw to me cumã hahkre xà. Cwỳrjapê ri ihkàhhôc ata japrỳ te Me Cumã Ampo To Hahkre Catêjê Jõ Kàhhôc (Ampo To Hahkre Catêjê).
Ne ihkàhhôc te cwat ita kam ri, Mojxe te me pamã Ixaher catêjê te Ejit jõ pjê pĩn, Canãn jõ pjê wỳr, põti ata kam me mõr na caku te cwarẽnta na me harẽn. Ne hanea ne cute Ixaher catêjê cahyt ne me hàhtô na me hahkre pej. Cwỳrjapê ri ihkàhhôc ita japrỳ te Me Cahyt Xà Jõ Kàhhôc (Me Cahyt Xà).
Jaco japrỳ nõ pê Ixaher ata kra xũmre te tôxi atajê tàmxwỳ tàmxwỳ ramã me hàhtô to mõ ne me hàmtàr tu. Ne ahpỹanre na menquêtjê pê me hakat japrỳ kôt me hakrã pit, ne cute me amji mã haprỳ jõr par to: Rupẽn kra me, Ximãw kra me, Rewi kra me, Juta kra me, Ixaca kra me, Xepurõ kra me, Joje kra me, Pẽnjamĩ kra me, Tã kra me, Naptar kra me, Cate kra me, Axer kra. Ne me hakrã te tôxi atajê cunea pê Ixaher catêjê pit.
13
Pê me hũcapi catêjê me Canãn jõ pjê pupu
Me Cahyt Xà 13.1-33
Mã Pahpãm pê Pahhiti te Mojxe mã harkwa mẽn ne cumã:
— Jũmjê xũmre kujate, quê ite me amã Canãn jõ pjê jõr xà ata pupu. Ne ca ha ahpỹanre na me aquêtjê te me amji jakrã te tôxi atajê kam, ajpẽn caxuw mehtàmxwỳ pê me hõ pahhi to caprã ne mehkujate — hajỹr.
Mã cute me to cuprõn, ne me cumã harkwa to:
— Me pra ne me pjê pupu, jũ mã mõrmõ cute. Ne ma curi mehkrĩ catêjê atajê pupu, mõrmõ ajkĩ mehtỳj, nare, ajkĩ mehpeacre, ne mõrmõ ajkĩ me hàhtô, nare, mõrmõ ajkĩ mencrêre. Ne me pjê pupu, mõrmõ ajkĩ impej, kam me pajàpên xà caxuw. Ne me krĩ pupu, mõrmõ intête kwỳc ne ajkĩ hihê, nare, mõrmõ ajkĩ hamãr xà atajê nõ hamreare. Ne me pjê ata pupu, mõrmõ ajkĩ ampeaj kam hõ to hakràj, ne kam pĩ jàhtô. Ca ha amji to mehtỳaj, ne atỳj ajpên me pjê ita jõ pĩxô nõ to me mõ, wa cukrẽ ne ihcajpẽ — hajỹr.
Mã ma me mõ, ne cute me Canãn jõ pjê pupun, ne cute kam ame ipa to me amcro to cwarẽnta. Ne ramã me mõr xàa kam, cute me pĩxô jàhtôa ne me hirên. Ne ma me to amji jaxàr, ne me to cator. Ne cute Mojxe me, Arãw me, Ixaher catêjê mã ampo itajê cunea jarẽn par. Ne cute me cumã pjê jõ pĩxô atajê jõr. Ne me cumã harẽn to:
— Wa Canãn jõ pjê mã me icator, ne ite me hõmpun, mã impeaj to impej. Ne ampeaj kam, kam me cumã me hõ, ne hanea ne kam pen ne kam pryti kà cacô jàhtô, ne kam me pĩxô itajê pupu he.
— Ne ampeaj kam curi mehkrĩ catêjê tỳj, ne ampeaj kam krĩ itajê cati, ne ipu na kwỳcti itajê kàa to ihkà. Wa ite kam mehĩ to cute me krĩ mã hikreti atajê kwỳ pupun, mã ampeaj kam mehkà, ne me catia to me cati — hajỹr.
Mã cute me hũmre kujahêc atajê nõ japrỳ te Carep ata te mehcunea mã Mojxe mã ihhi cuxêc na me ton, me kam mare mã, ne me cumã harkwa to:
— Hacme, ne me pjê ita pytà! Ampo na? Cu ha pahtỳj me tohjê, ne me hirô pê xa, ne me hipej — hajỹr.
Mã mehkwỳ te me cumã, ne ahna me amji ton kam me cumã:
— Wỳr cu apu amji mã me hamã! Ampo na? He me pajirôa pê curi catêjê mehhi tỳj, ne me cati. Ne pjê ata kam ampeaj kam me hàprê catêjê jàhtô, ne cute me hipu tu. Na ri me imãa me ipê xycxycre pyràac, ne hanea ne me cumã me ipê xycxycre pit, ne me cumã me ikryjre — hajỹr.