7
Pê Pahpãm Gitõ pê hõ krãhtare to incri
Me To Ihhimpej Catêjê 7.1-8
Mã Gitõ te impar ne ma tẽ, ne cute mehkwỳ xũmre jàhtôa to ajmãr mir te trĩnta ne ihkôt mir pijakrut ne me to cuprõn. Pê ramã me caxuw, Mitij catêjê jõ krãhtare me hirôa pê hàhtôa, ne kẽnti cahê na caprũm ata kam me ahtwỳ. Ne pê me krãhtare atajê jàhtô, pê ihhêj rũm peture jàhtô. Ne hanea ne me hõ cawrô kô jarôti pê camer atajê jàhtôa, pê ihhêj rũm pjênxôm carôt jàhtô, na quê nee jũm me cahyt par nare.
Mã Pahhiti pê Pahpãm te Gitõ mã me hũmre jàhtôa na me hõmpun, ne cumã harkwa to:
— Ampeaj kam amã me hũmre jàhtô. Ne wa ha nee me hàhtôti itajê pijapu na me hamãr quê me ipijapu nare. Ampo na? Quê ha me hàhtôti atajê me ajpu, ne me cute ame amji pytàr na ihtỳj me amji cãmjĩ, ne me amji mã: “Me itea, wa me amji pytàr” hane. Cwỳrjapê ca ha ma hacpỹ mã ikre wỳr me hàprê nare, ne me capônỹre, ne me cumã hũpahti atajê kujate — hajỹr.
Mã ma cute me mir te winti ne ihkôt mir pijakrut ne ikre wỳr me amji jaxàr. Mã cormã me hũmre te me mir te tej ne me hàhhuc, ne ramã me ipijapu xà caxuw ame amji cũmpej.
Mã Pahhiti pê Pahpãm te Gitõ mã:
— Cormã ampeaj kam amã me hũmre jàhtô. Ma cô mã me to mõ, quê ha ame ikõ, wa ha cormã amã jũmjê atajê jarẽ — hajỹr. Mã ma cô mã me to mõ, ne me iwrỳc, mã ame ikõ.
Mã Pahpãm te Gitõ mã hũjarẽn to:
— Por me cupê rop, ne me harkwa to ame cô to ikõ atajê, quê ha ikre wỳr me amji jaxà, ne por me hũhkra na ame ikõ atajê quê ha me ajpu — hajỹr.
Mã me hũmre te xẽj crê peaj, ne me hũhkra na me cô toikõ. Mã Pahpãm te me hõmpun ne Gitõ mã:
— Pom me hũmre te xẽj crê itajêa to, wa ha Mitij catêjê jàhtôa atajê me ajpu, ne me hipej tu. Ne mehkwỳ itajê ca ha hacpỹa mã ikre wỳr mehkujate — hajỹr. Mã cute ikre wỳr me hàhtôti atajê kwỳ kujahêc. Mã cute me xẽj crê peaj ne me hàhhuc.
Pê Gitõ jõ krãhtare incrêre atajê me curê xwỳn jàhtôa jipej
Me To Ihhimpej Catêjê 7.15-22
Mã caxwa ata kam Pahpãm te Gitõ mã harkwa to:
— To jỹ, ne gõ krãhtare to mõ, me acurê xwỳn catêjê wỳr, ne me kam tẽ, wa ha me atehcajpa, ca ha me hipej tu — hajỹr. Mã Gitõ te hõ krãhtare na hàhwỳr, ne me cumã:
— Me to jỹ! Nãmri ramã Pahpãm te me pajũhkra mã Mitij catêjê cunea jaxàr — hajỹr.
Ne cute me to hakrã to incrê, ne ahpỹanre na me cumã me hàkôr xà jõr par, ne ihkôt me cumã pjê te cô run xà caxwãm pê cuhy pôr atajê jõr par. Mã ma põ pê Mitij catêjê jàhhuc xà ata wỳr me to mõ, ne curi awcapàtkô picapôn jirô pê me cator, ne me ahna me ipixêr. Ne ihprõt pê cute ame hàkôr xà cakôr, ne ame cô run xà kam cuhy ihcuhhê ne pôr atajê cahhêc, mã krã, ihpôc xà jàhcujro. Mã cute ame caràr to:
— Pahpãm me Gitõ quê ha me gipej! — hajỹr.
Ne nee cute me kam ihtẽm nare, ne cama mehkrã ne me to xa, ne ame hõmpu, ampo te jũ na ame ton xà ata na. Mã Pahpãm te jũ mã me curê xwỳn atajê ton, mã me taa amehprõt ne awcapàtkô kam me amji kwỳa cura. Ne mehcahhur ma me pra, me hõ pjê wỳr.
Hõhõ, pê Pahhiti pê Pahpãm hõ krãhtare to Mitij catêjê jipej to hane, ne Ixaher catêjê pytà. Pê Gitõ me to ihhimpej to caku jàhtôa, pê ajco ihtỳj Pahpãm kôt me ipa.