8
Pahpãm jàmcjên xà to ipintuw xà
1 Pahhi Catêjê 8.1-6, 22-30
Pê pĩ po te Pahpãm jàmcjên xà ata ampo kà te Pahpãm jũrkwa ata kam ahtwỳ. Mã Xarômãw ma Pahpãm to amji kam hapac xà jũrkwa mã to hàr prãm, por cute kẽn me ôr to ikre tuw xãm ata wỳr. Ne cute Ixaher catêjê pê prohti kam me cupê pahhi catêjê to cuprõn, cute me ajpẽn par, ne me Pahpãm jàmcjên xà ata to me ipintuw prãmte. Mã mehcunea Xarômãw te kẽn te Pahpãm mã hõ pyxwỳr xà ata cuna mã me xa ne me hõmpu.
Mã cute côjkwa mã hũhkra pẽr, ne Pahpãm mã ihcakôc, ne cumã:
— Hàpà, me ijõ Inxũ Cati,
apê Ixaher catêjê cunea Pãm Cati,
ne nee pjê me côjkwa caxuw jũm hamreare,
ne apyxit peaj ca ampo cunea to ahimpej.
Ne amã me ikĩnti.
Ne ca ha me akwỳ mã ampo na amji to, ne atỳj to.
Ne por me hĩ cunea to ame akĩn atajê mã,
ca ha ita kam,
pom pê ca inxũ Tawi xwỳ mã ampo na amji to awjahkre ata,
ca ha atỳj imã to.
— Ỹhỹ, Ixaher catêjê Pãm Cati,
ca ha ita kam,
pom pê ca inxũ Tawi xwỳ pê amã hàpên catê mã ampo na amji to awjahkre ata,
ca ha atỳj imã to.
Quê ha Tawi kra nõ te gõ prya kôt ipa,
ne cute amã ampo na prãm atajê pit ton to ipa na,
quê ha ihtỳj cupê pahhi.
— Ne ampeaj kam acati,
na quê nee côjkwa ita acahuc nare,
ne quê ha nee hanea ne ikre ita acahuc nare cakrô,
ca atỳj gõtpê me ipupu.
Ne wa ijõ Pahhiti, amã icakôc,
ca atỳj ikampa,
ne caxwa me amcro kam ma gũrkwa ita pupu.
Ampo na? He ca ramã ate atỳj ita ri apu apa na amji ton.
— Ipê amã ijàpên catê,
wa ita ri hãn ne amã icakôc,
ca atỳj hãn ne ikampa.
Ne quê hãn ne Ixaher catêjê pê me akwỳ ita ri,
gũrkwa ita kam, me amã ihcakôc,
ca atỳj côjkwa rũm me kampa.
Ne atỳj cute mehkên ton atajê to impej,
ne to tojnõ ne hicu hiahpuro — hajỹr.