21
Pê cagã me hàhtôa jipej
Me Cahyt Xà 21.4-9
4 Mã ma Ixaher catêjê te me mõr kam mencrà, ne cute me Côxwatepti jõ pry kôt, me Hôr jõ kẽnti jakren. Ne ma Etõ jõ pjê pu na me ipijarõ prãmte me mõ. 5 Mã amehpec ne nee hipêr cumã me hikaj prãm nare, mã ajpẽn mã ame Pahpãm jarẽn to amehkêanre, ne cute me Mojxe to me hajỹar, ne ajpẽn mã ame harẽn to kêanre, ne me cumã harkwa to:
— Ampo na mã ate põti ita mã, Ejit jõ pjê pê me ito acator, ita ri me ityc xà ita caxuw? Ita ri ite me ampo krẽr xà hamreare, ne nee me ikõm xà hamreare. Ne ramã me imã kwỳr pê mana ita kĩn nare — hajỹr.
6 Mã Pahpãm te me hàhcahhõn xà kêanre ata jahpan xà na, mehwỳr cagã jàhtôa ne kujahêc, cute mehcãmxar prãmte. Mã ramã cute ame hàhtôa ne amehcãmxar, mã amehtyc. 7 Cwỳrjapê ri ma Mojxe wỳr mehprõt, ne cute me cumã me amji jarẽn to:
— Wa ame amji pupun kêanre! Wa ite Pahpãm me, me acuna mã me ikên xà kêanre itajê ton, cwỳrjapê ri me ikêanre. Na ca ha Pahpãm mã acakôc, ne cumã me icajrẽn, quê me itête cagãti itajê to hawry — hajỹr. Mã Mojxe te Pahpãm mã mehcajrẽn.
8 Mã Pahpãm te Mojxe mã harkwa to:
— Wakỳre nõ to cagã, quê ha cagã xàhti itajê mehcãmxa, quê ha me wakỳre te cagã ita pupu, ne nee amehtyc nare — hajỹr.
9 Mã Mojxe te Pahpãm jarkwa na wakỳre to cagã, ne me hipôc ri inxôr. Mã cagã xàhti atajê mehcãmxa, mã me wakỳre te cagã ita pupu, ne hacpỹa mã mempej. Hamre.