40
Pahpãm ampo kà te ikre mã hàr ne kam ihkrĩ
Me Cator Xà 40.34-38
Mã Mojxe te hàpên xà ata krã curan, me ajkaam mã ampo kà te Pahpãm jũrkwa te amji jipêj ne xa. Mã Pahpãm jõ ahcakrã te ikre pro, mã carôt jàhcujro te to hipu tu. Na quê nee Mojxe ahcakrã kam Pahpãm carôt jàhcujro ata mã hàr nare.
Pê ahcakrã ata ajco api ne ma me cumã ipa. Pê Ixaher catêjê ajco me hõmpu ne ma ihkôt me ipa. Ne ajco pry kà te ikre ata to ma me ipa. Ne ahcakrã ata pê ajco ahtwỳ, pê cume mãa mã ajco me ahtwỳ. Ne amcro kam pê ahcakrã ata ampo kà te Pahpãm jũrkwa cwỳrpê ajco harij, ne ahna caxwa pê ajco kam cuhy, ne ahcujro, Ixaher catêjê te amji mã me irĩt xà caxuw.
Hõhõ, me ipa xà ita to pê ajco me ipa, ne me ahtwỳ. Ne ma Canãn jõ pjê mã me cator.