11
Pê Pahpãm Mojxe mã me Hakren xà jõ amji kĩn to hahkre
Me Cator Xà 11.1-10; 12.1-51
Mã Pahpãm te hipêr Mojxe mã harkwa to:
— Wa ha hipêr Paro mã, hõ pjê kam mehkrĩ atajê cunea mã, mehkên xà nõ kujate. Jirô pê mã quê ha ihtỳj me gamã, ca ha me acato. Wa ha awryc mã awcapàtkô picapôn kam Ejit jõ pjê cajpuw tẽ, quê ha me hũmre cakônĩ pỳpỳm atajê cunea ame ty. Quê ha mam Paro mã ihkra xũmre cakônĩ pỳm ata ty, ne ihkôt mehkwỳ cunea pê mehkra xũmre cakônĩ cunea ihtyc pa. Ne hanea ne ampo pry mã mam ihkra xũmre pỳpỳm atajê te hajỹar ne ihtyc pa.
— Ne pom putwrỳ ita kam, pjê ita pê me acator xà, quê ha cupê caku cunea kam, me gõ amji kĩn catia jõ putwrỳ, ne me gõ amji kĩn ita quê ha hane he.
— Ca ha amcro te tej ita na ahpỹanre na ikre kôt ame carà cahàcre hôhti kra xũmti te xwỳ nare na caku pyxit atajê capi ne me to caprã, ne ma me hamã. Ne amcro te cwatôxi ita jõ caxwa kam, ca ha me carà cahàcre kra itajê cunea cura. Ne me caprô cwa, ne me to me gũrkwa jarkwa jatom to me hũjê.
— Ne me acunea cuhy na me hĩ xêt, ne ampo hô xỳre ata kam ame ku. Ne nee ame, por pãw kam ampo jacrô te pãw to cati xà atajê kur nare, ne quêt me pãw tỳjre pit ku. Ne por quê ha me gõ cahhur ahtwỳ atajê, ca ha me to caxàr partu. Ne me akà me, me apar kà mã me amji jacjê, ne me axy xà caxuw amji mã me gàhcuprõn hiahpuro, ne me acuhhêa kam me apà. Ne me gũjarêan kam, me gàpàn cati hiahpuro, por me aprar xà jũwryhti atajê caxuw. Pom me gõ ita pê me Apãm Cati jõ amji kĩn jõ, ata wa me amã to hahkre.
— Ỹhỹ, wa ha Ejit jõ pjê cajpuw tẽ, ne mehkra cakônĩ cunea jipej tu. He, ipyxit peaj ne ipê me Apãam to me Apãm, ne imã me gõ amji kĩn ita to, ate me ito amji japackre na me ato prãm. Na ca ha caku cunea kam atỳj me amji kĩn ita to — hajỹr.
Carà cahàcre amji to Ixaher catêjê kritxwỳ
Mã Mojxe te Ixaher catêjê pê prohti kam mehcunea to cuprõn ne me cumã hũjarẽn to:
— Me acunea amji mã me carà cahàcre hôhti cakônĩ xũmre na caku pyxit atajê pyxit ne me capi, ahpỹanre na ikre kôt, ne me to amji tỳj. Ne mehcura, ne cratti kam me caprô cjê, ne caxuw me ahtu pre incwa, ne me to gũrkwa jarkwa jatom to me hũjê, ne hanea ne kỳj rũm me to hatom. Ne nee caxwa ri ikre pê ame gapôj nare, mãr quê Pahpãm me ana tẽ, ne hõmpu, ne nee ame akra caxun nare. Ampo na? Quê ha me Pahpãm pjê ita kam wrỳ ne apu mõ, ne Ejit catêjê xũmre cakônĩ cunea jipej. Quê ha harkwa na carà cahàcre kra pê me pahkritxwỳ ata caprô pupu, ne nee mehcuran catê jamãr, quê ha me akra curan wỳr mencjêj nare — hajỹr.
Pê Pahpãm me cakônĩ jipej
Mã Ixaher catêjê te Mojxe te ampo na me mẽn atajê ton partu. Mã Pahpãm te caxwa ata kam côjkwa pĩn harkwa na cumã hàprê catêjê nõ kujahêc, mã cute Ejit jõ pjê kam me cakônĩ catêjê jipej tu. Mã me hõ pahhi catêjê pê mehkra xũmre cakônĩ tyc par. Ne hanea ne me cupê pahhi nare catêjê pê mehkra cakônĩ tyc par. Ne hanea ne ampo pry pê ihkra cakônĩ atajê tyc partu.
Mã Paro me cumã me hàpên catêjê me Ejit jõ pjê kam, hõ krĩ cunea kam, caxwa ri ajpẽn to me hỹr, ne ame amrãa to ame amrã. Ampo na? Nee ikre nõ pyxit ne kam mehtyc nare, ne Ejit jõ pjê cunea kam mehtyc. Mã Paro te Mojxe me Arãw na hàhwỳr ne me cumã:
— Hamre! Gapacta ne me acunea me ipê me acato! Ne ma me gõ Pahhiti te amji mã me ato prãm xà ata to, ca me. Ne hanea ne me gõ carà cahàcre hôhti me, pryti cunea to me acutor tu, ne ma cumã me icajrẽn, quê me ito impejti ne — hajỹr.
Ne pê Ejit jõ pjê pê me cator xwỳjrea na, ramã Mojxe mehkwỳ mã Ejit catêjê na me hàhwỳr na, harkwa ta. Mã harkwa kôt ma me hỹrmã ame pra, ne ihpore catia na cute me hàhwỳr, ne hanea ne mehkà jàhtôa ne cute ahna me hàhwỳr, ne cormã cute me kẽn pràti me, wakỳre pràti me, me hũhhi na hê xà me, ahna me hàhwỳr. Mã Pahpãm te Ejit catêjê na me hàhwỳr xà ata kam mehkwỳ tehcajpar, ne por ampo cunea na me hàhwỳr atajê, cute me cumã hõr partu.
Mã caxwa ata kam Ixaher catêjê te Ejit jõ pjê pê me cator prãmte me mõr na me ipyr.