127
Pahpãm jàhcajrẽnti na amji mã me to hajỹr na mencrer
1 Quê me pajõ Pahhiti pê Pahpãm
ikre xãm na ikre pyxwỳr catêjê ràn nare na mã,
quê nee me amji mã hamãr, ne me hãm nare,
quê tee ame to hahkree, ne me to hàpên jicu.
Quê me pajõ Pahhiti
krãhtare pê krĩ jamãr catêjê te krĩ tête hàmtàr na
mehràn nare na mã,
quê tee ame krĩ tête hàmtàr to hahkree ne me hicu.
Ne jũ wỳr quê apu amji mã hamã ne me hũtàr to impej.
2 Jũ wỳr cu me pajàpên pejti to prãm to, iràràa na me pahkrĩ,
ne me pajàpêan pê me pajàpên kam pra,
ne me pajàpên to awcapàtkô rytu ne me cumã hikra ne pra,
ne me pajikwa ne ame amji mã hamã.
Ampo na?
He Pahpãm mã mehkĩnti atajê te me hàpên xà jicu jirô pê
me hikwa ne ame hõt.
Mã cutea me cumã harte xà caxuw ihtỳj me cumã hõ to.
3 Ne me pahkra pê ri ihhêj rũm
Pahpãm te me pamã ampo pejti jõr xà atajê,
mã ihtỳj me pamã cugõ.
Cwỳrjapê ri ihtỳj amji kôt me pahwỳr
me pamã ampo pejti jàhtôa ne me to hapôj.
4 Ne me hũmre, mentuw kwỳa kam
me cumã mehkra hàhtôa to me hàhtô.
Ne hãn ne mehwej mã me taa me hũtà, ne me hamã.
Atajê pê ri ihhêj rũm krãhtare jũhkra kam
cute amji tête hàmtàr xà caxuw me cumã hõ kruw jàhtôa pyràac,
na quê ha mehkra atajêa to amji tête hàmtàr to ihkrĩ.
5 Por me hũmre mã mehkra jàhtôa to me hàhtô atajê pyrên
ampeaj kam me hakry.
Ampo na?
He me cupê ihhêj rũm krãhtare mã hõ kruw jàhtôa to hàhtô pyràac.
Ne jũ wỳr quê curê xwỳn nõ amji mã hamã ne me tohjê.
Jĩkjê na mã
me hũmre mã mehkra jàhtôa to me hàhtô atajê te me hajỹr.
Quê ha mehcukij xà kam curê xwỳn nõ me ajpẽn kam tẽ,
quê ha cumã hamãr catêjê pê mehkra jàhtôti itajê me hũtà,
quê ha nee jũm tohjê nare.