9
Pê Pahpãm me panquêtjê mã amji to awjahkre
Kam To Ihtẽm Xà 9.1-6, 9-17
1 Ne Pahpãm te Nowe to impejti ne cumã:
— Hamre, ita caxuw ca ha me gàhtô to mõ, ne pjê cunea kam, quê ha me atàmxwỳ me hàhtôa to me hàhtô to me mõ, ne mehcahkũm to me mõ. 2 Ne quê ha pryre cunea ihtỳj amji mã megĩ itajê cupa, ne me cupê me gõ tekjê, na ca ha me caa me to ahimpej. 3 Na ca ha gapacta ne atỳj me ampo itajê cunea ku. Nãmri pê wa mam me amã, ate me ampo hô kur xà itajê to pit mã hahkre. Ne ita caxuw ca ha atỳj me ampo cunea ku.
4 — Ne nee ca ha cormã ne apu hĩ caprô pijaxwỳr nare itajê kur nare. Ampo na? Kam caprô ata pê incaca xà xakat.
5-6 — Ne pê wa amji kôat me ato, ne megĩa na me ato, cwỳrjapê ri nee me ate me ajpẽn curan xà nare. Nãmri quê ha ampo jàprê te me anõ curan na, nare quê ha jũm jĩa te megĩa nõ curan na, ca ha hanea ne atỳj mehcura, cute ihcuran jahpan xà na.
9-17 — Ne wa ha me amã amji jarẽ, ne jũ caxuw hipêr cô to pjê kam ampo cunea to ipictor to hajỹr nare. Cwỳrjapê wa ha côjkwa kam ta jõxwỳn xô, mãr wa hõmpu, ne amji mã:
— “Pê wa me cumã to awjahkre xà ata mã ajêt he. Na wa ha nee jũ caxuw hipêr cô to pjê to ipictor nare” — hane. Hõhõ, pê Pahpãm me Nowe, ita na me amji ton to hane. Hamre.