Pahhi Catêjê Pê
XAWRÔ ME TAWI
Ỹhỹ, pê Xamer pê Pahpãm jarkwa to ihcakôc catêjê nõ, ne cupê me to ihhimpej catê cahhur. Cwỳrjapê ri hõ kàhhôc pijakrut itajê japrỳ te Mam Xamer Jõ Kàhhôc (1 Xamer) ne Hapu Na Xamer Jõ Kàhhôc (2 Xamer). Ne Pahpãm te Xamer te Xawrô pê Ixaher catêjê jõ pahhi na hãm na hũjahkre. Ne ihkàhhôc ita hanea ne Tawi to ihcakôc.
1
Xamer pê Pahpãm jarkwa to ihcakôc catê
1 Xamer 1.1-28; 2.18-21
Pê Ixaher catêjê xũmre nõ ita japrỳ pê Ercãn. Ne pê ihprõ ajkrut atajê japrỳ pê Anakwỳj me Penkwỳj. Pê Penkwỳj mã mehkra, ne Anakwỳj pê ihkra nare, ne ihkre crà. Pê ajco caku cunea kam Ercãn me, mehkra cunea krĩ cati nõ wỳr me pra, Pahpãm mã cute me ampo jõr prãmte. Ne Ercãn pê ajco ihtỳj mehkra mã cute ampo jõr xà atajê gõ. Pê ihkĩnte Anakwỳj pê ihkra nare, cute cumã ampo jõr xà na. Pê Penkwỳj ajco Anakwỳj curê to ipa, ihkra nare kam, ne ajco cumãn kêanre.
Pê caku cunea kam ajco to hajỹr to xa. Pê Anakwỳj ajco nee hàpàn nare, ne cama ajco apu amrã. Pê Ercãn hõtpê ajco ihcukij ne cumã:
— Anakwỳj, ampo na mã ca apu amrã, ne nee gàpàn nare, ne cama apu apec? Xà wa akra te tej xà jirôa pê ato impej xà ata na amã ikĩn nare? — hane.
Mã amcro nõ na ma hipêr krĩ cati ata wỳr me mõ, mã ma Anakwỳj ampo kà te Pahpãm to me amji kam hapac xà jũrkwa wỳr hàr, cute Pahpãm na hàhwỳr prãmte. Mã Pahpãm mã mehcajrẽn catê pê Eri ata jỹ, harkwa mã mencjêj xà na, ne Anakwỳj pupu. Mã cumã amji kĩn nare, ne ihpeacre, ne cute Pahpãm mã ihcakôc na cumã amji ton, ne cumã:
— Ỹhỹ, côjkwa jõ Pahhiti carôt tỳjti ita, ca ha ate ipupun, ne ito amji japackre, ne imã ikra xũmre nõ jõr na, wa ha hacpỹa mã amã cugõ, quê ha cupê amã hàpên catê rohnỳtti mã — hajỹr.
Mã Eri te harkwa kà pupun, mã ihtỳj amji cahhy, ne nee ihcakôc nare. Ampo na? Amji caxwãm pê Pahpãm mã ihcakôc na ri. Mã Eri apu ipipãn na ihcãmjĩ, ne cute cumãn to:
— Pĩxô cacô xỳre to akõm jicu! — hajỹr.
Mã cumã:
— Wa nee apu ipipãn nare, ne cama ipeacre, na wa apu Pahpãm mã amji jarẽ, ne apu ahna ahwỳ — hane.
Mã Eri cumã:
— Hã, apej pêa mã mõ. Quê ha Pahpãm ihtỳj amã gàhwỳr xà ita gõ — hane. Mã cute amji jaxàr. Jirô pê mã ri jũ mã me ahna amcro te, mã ma cute me amji jaxàr, me hõ krĩ wỳr.
Mã Pahpãm te cute ahna hàhwỳr xà ata to amji japackre, ne cumã ihkra xũmre ita jõr. Mã cumã ihpỳm, mã cute cumã haprỳ to Xamer, ne haprỳ ata kôt harẽn xà te “Pahpãm te ipar”.
Pê cormã Xamer incrire, na pê nee hacpỹ mã krĩ cati wỳr me to amji jaxàr nare to me caku to cwat. Jirô pê mã ri ma inxi me hũm to mõ, por curi Pahpãm to amji kam hapac xà jũrkwa kam, Eri apu ipa ata wỳr. Ne pea Anakwỳj te Eri mã amji jarẽn ne cumã:
— Ipê, por pê pyjê nõ hĩ cunea peacre to Pahpãm mã ihcakôc, ne ihkra na ahwỳ ata. Mã Pahpãm te imã ikra ita jõr, wa hacpỹa mã cumã hõr to mõ. Cute ita ri, hàpên xà ita to cumã hàpên ita kam ahnaa ihwej xà caxuw — hajỹr.
Mã Eri te Pahpãm mã, Anakwỳj me, impjên cajrẽn. Mã impjên me ajwar Pahpãm mã increr jirô pê mã ri cute me amji jaxàr, me hõ krĩ wỳr, ne curia cute me Eri na Xamer juwahi. Pê Pahpãm hipêr Anakwỳj mã ihkra xũmre to incrê ne cugõ, ne cumã ihkra cahãj to ajkrut ne cugõ.
Pê Xamer ajco Eri tehcajpar to ipa, ampo kà te Pahpãm jũrkwa kam hàpên xà atajê cunea na. Ne ajco ihkà impejti to ihkà, pê inxi caku cunea kam, ajco cumã hitô kà krare to ipa, impjên pê Ercãn me ipa xà ata kam.
Hõhõ, pê intuwre ata to ipijapar to me hane, ampo kà te Pahpãm to me amji kam hapac xà jũrkwa kam.