16
Pê Ixaher catêjê kwỳ Mojxe jũhhyr prãm
Me Cahyt Xà 16.1-35
Caku te cwarẽnta atajê nõ kam, amcro atajê nõ na me hũmre atajê japrỳ te Côre me, Tatã me Apirãw te Ixaher catêjê jõ pahhi te me xẽj pijakrut ne ihkôt xĩncwẽnta me, me ajpẽn par, cute me pahhi tête me Mojxe jũhhyr prãmte. Ne ma Mojxe me Arãw wỳr me cator, ne cute me cumã me harkwa to hajỹr he:
— Nee mã me ijirôa pê acati nare. Pahpãm te Ixaher catêjê cunea capi, cute me to amji kwỳ prãmte, ne me pahcunea kam ihkrĩ. Ne mẽr ampo na mã ca atỳj ite me apar ita na, hãn ne me imã garkwa jirê? — hajỹr.
Mã Mojxe me cumã:
— Xãmte icaxuw ate me amji kam me gapac xà te hajỹr? Hã, quê ha apẽ, quê ha Pahpãm iràrà na me gõ ikwỳ nõ itajê mea mã, me amã cute amji mã jũmjê capi atajê jahkre, ca ha me hõmpu. Ca ha apẽ na ajpên me Pahpãm wỳr me mõ, wa ha hanea ne Arãw me hỹrmã mõ, cu ha curia me ajpẽn cajpa — hane.
Mã apẽ mã Côre me, mehkwỳ te xẽj pijakrut ne ihkôt xĩncwẽnta atajê me mõ, ne ampo kà te Pahpãm jũrkwa na cute me cuprõn. Mã hanea ne Mojxe me Arãw me, mehkwỳ hajỹar ne harkwa ata jĩkjê rũm cute me cuprõn. Mã me hàhtôa te me cuprõn ne cama amehcuhhê, ne ame ampo te me to jũ mãn xà ata na ame hõmpu.
Mã pea Pahpãm carôt jàhcujrohti te mehcunea mã amji to ipipẽ, ne cute Mojxe me Arãw mã harkwa to:
— Me cupê me hawry, ne me haprã, nãmri wa ha mehcunea jipej hiahpuro! — hajỹr.
Mã Mojxe me Arãw te Pahpãm cuna mã mehkõn krã na me hỹr, ne me cumã mehcajrẽn to:
— Me ijõ Inxũ Cati, pê ca me icunea mã ite amji kam ijapac xà ita gõ. Xà ca ha me hũmre kên incrê peaj atajê kôt mehcunea jipej? — hajỹr.
Mã Pahpãm Mojxe mã harkwa to:
— Me cumã awjarẽ, quê me Côre me, Tatã me Apirãw jõ pryre kà te ikre ita pê me ajcamẽ — hane.
Mã Mojxe xãm ne ma me hũmre itajê jũrkwa wỳr tẽ, ne cute mehkwỳ mã caràar kam hũjarẽn to:
— Me hũmre kêanre itajê jũrkwa pê me ajcamẽ, ne me hawry! Ne nee ame hàhcukrêj caxun ne amehcupên nare! — hajỹr. Mã pea mehcunea cator, ne me cupê me hũjawry.
Mã Côre me Tatã me Apirãw me hũrkwa jarkwa mã mehkra me, mehprõ mea mã amehcuhhê. Mã Mojxe te mehcunea mã harkwa to:
— Ca ha ita caxuw me Pahpãm te pahhi na ixãm na me ijahkre pej to hane he. Quê ha pjê te catac ne me cumã ipicapôn, mã kam me hũmre itajê te me ipijaxwỳr, mã cute mehkrẽr na, ca ha cormã Pahpãm te me gõ pahhi na ixãm na me ijahkre pej — hajỹr.
Ne cormã cute ihcakôc jicu me ajkaam mã Côre me, mehkwỳ krac ri pjê catac ne me cumã ipicapôn, ne kre catia. Mã kam Côre me, mehkjêjê me, me kôt cute me Mojxe jũhhyr prãm catêjê me, mehpỳm. Ne hanea ne kam ampo cunea to me hõ tekjê atajê cunea pỳpỳm, ne mehtyc partu. Mã me ahna pjê pijapỳn. Mã ma Ixaher catêjê mehkôt kre ata mã mehpỳpỳm cupate, ma me pra.
Mã kỳj rũm Pahpãm jõ cuhy wrỳc, ne me hõ pahhi kwỳ te me xẽj pijakrut ne ihkôt xĩncwẽnta te Mojxe jũhhyr na me ajpẽn par atajê cunea to caxàr tu, mã me hamre.