16
Pê Pahpãm mana to Ixaher catêjê mã harte
Me Cator Xà 16.1-36
Ne ma põti ata cajpuw cute me mõr kam me to incrà. Mã mehcunea Mojxe me Arãw cuna mã amehcakôc, ne me cumã me harkwa to:
— Cu rỳ mã curia Ejit jõ pjê kam ame ty na mã. Ampo na? He quêt curi ampeaj kam me pamã me pajõ cati. Mã ajte ate me põti ita mã me ito acator, ate prãm to me ijipej prãmte — hane.
Mã Pahpãm te mempar ne Mojxe mã:
— Hõmpu he, wa ha côjkwa pĩn, iràrà cunea na me amã me gõ pê mana ata kujate. Quê hapacta ne, cute ame ampo na amji mã me prãm atajê cawrà, ne ame cuku. Ne me cumã quê amcro pyxit kam me cawrà to pyxit, ne amcro te xêj ita jõ iràrà na, quê ha me cawrà to ajkrut. Ampo na? He amcro te xet ita jõ iràrà na wa ha nee me amã ihkujahêc nare. Wa ha cute me ipar na me hahkre pej prãmte, me cumã ampo itajê to — hajỹr.
Mã Mojxe me Arãw te Ixaher catêjê to cuprõn, ne me cumã:
— He amcro ita kam, ca ha me Pahpãm te Ejit catêjê jõ pjê pê me ato cator na me hahkre pej. Ne apẽ ita jõ iràrà na, ca ha me Pahpãm carôt pupu. Ampo na? Me ate cuna mã ame acakôc na cute me apar. Na quê ha pyt kam me amã hĩ gõ, ne iràrà na me amã kwỳr xôm gõ — hajỹr.
Mã caxwa ata kam pryre jara jàhtôa ne cator, ne ihhêj rũm cupê tutre, ne cute põ ita to ipictor tu. Mã mehcura ne me cuku.
Ne iràrà mã ampeaj kam atàr, ne atàr ata crà me ajkaam, mã krãa, ampo pê kwỳr xôm pyràcti, inxôti ita cator, ne apu ihkrĩ pjê kam. Mã cute me hõmpun, ne ahna me hàhcukjêr to:
— Mẽr ampo mã ita? — hajỹr.
Mã Mojxe me cumã:
— Kwỳr ri Pahpãm te me amã hõr, ne haprỳ te mana. Na ca ha amji mã, me gũrkwa caxuw, ate ahna me prãm atajê to ame cuprõ — hane. Mã ame hapôj, ne ahpỹanre na cute ame hõ itajê incwỳr.
Mã Mojxe te me cumã:
— Ca ha nee me anõ gõ pê mana ata to ihhi, ne amcro nõ caxuw amji mã ihcahhur kwỳ xãm nare — hajỹr. Mã nee mehkwỳ kwỳ te amempar nare, ne amehcahhur pyxwỳr. Mã ahna apẽ mã cute ame hõmpun, mã ramã kam ampo côre, ne ihkro. Mã Mojxe ame kam incryc.
Mã iràrà cunea na me hõ ata pit cawrà to mehcuhhê. Mã hãn ne amcro cacro ne ihxêt, mã pjê kam kwỳr to ame cuprõ atajê hamre ne jũ kam pra. Ne amcro te xêj ita kam ri, cute me kwỳr to cuprõn to me ipijakrut. Mã me hõ pahhi catêjê te me Mojxe cukij, ampo na mã amcro te xêj ita kam hãn ne ame kwỳr to cuprõn to me ajkrut. Mã me cumã:
— Ampo na nare, me Pahpãm te ri me amã amcro ata to ajteare mã, cute me ato ihkôt prãmte. Ne amcro te ihkwỳ to xet ata ri, ajteare mã ne pyxit peaj ne cupê Pahpãm jõ amcro, ne impeaj to impej — hane. Mã Pahpãm jõ amcro ata kam hõtpê mehkwỳ kwỳ ma põ mã me cator, ikre pê, ne ame hõ japê, ne nee cute me ampo mã cator nare.