15
Cute me pahcurê xwỳn carõ kên tohjê atajê Pahpãm to amji mã me amnã
1 Ne hanea ne irĩt, ne ite côjkwa kam ampo catia cupahti ata pupun, ne ite amji mã:
— Pỳhàpà ampo mã ajte? — hajỹr. He nee mã ampo nare, Pahpãm mã memprar catêjê te xet atajê te Pahpãm te pjê kam ame to kên xà atajê to me amji tỳj, ne me to xa. Atajê pê ri Pahpãm te ame kam incryc xà cahhur kêanre atajê.
2 Ne pea ite wit pê cô catia pyràcti me cuhy picacwỳr ata pupun. Ne hanea ne ite, por cute me cagãti kêanre ata me, carõ krekà atajê me, ampo kênti te me hũmre kam haprỳ nõr atajê tohjê catêjê pupun, mã me xa. Por wit pê cô catia pyràcti ata cahê na ri me xa. Ne ame wakỳre japàre atajê cakô, por Pahpãm te me cumã hõr atajê. 3 Pê Mojxe xwỳ Pahpãm te mehkên pê me to cator xà na increr to ihkôt me ipa catêjê mã hahkre. Pê hanea ne Caràcahàcre Kra pê Jeju ata Pahpãm te mehkên pê me to cator xà na mehkwỳ mã increr to hahkre. Mã me to increr to:
“Me ijõ Inxũ Cati pê Pahhiti ata,
ampeaj kam acarôt tỳj,
ne ampeaj kam gàpên xà itajê catyt kam ne impej.
Ne apê pjê cunea kam ampo krĩxàre cunea jõ Pahhiti,
ne ate amji mã ahimpej xà atajê,
ampeaj kam ihcuhtac, ne ampeaj kam ri!
4 Ne jũm quê amji mã acupa nare?
Wa me icunea amji mã me acupa.
Ne jũm quê acati na amji mã garẽn nare?
Wa me icunea acati na amji mã me garẽn to me ipa.
Ampo na?
Quêt apyxit peaj ne apê ajteare mã,
ne apeaj to apej,
ne nee akam ampo kên hamreare.
Quê ha krĩxàre cunea awỳr me apkjê ne me cumã akĩn,
por ca mehcunea kam mare mã ampo to gàpên xà cunea cuhtacti itajê to,
mã me hõmpu,
na ri me awỳr me apkjê ne me cumã akĩn” hane.
Pahpãm mã memprar catêjê ampo kên te xet ne me to cator
5 Jirô pê mã, wa ite côjkwa kam Pahpãm to me amji kam hapac xà jũrkwa te amji jihê mẽn na hõmpun, mã ampo kà te Pahpãm jũrkwa caxwỳn ata xa. 6 Mã Pahpãm mã memprar catêjê te xet atajê te ampo kên te xet atajê to me cator, Pahpãm to me amji kam hapac xà jũrkwa pĩn. Ne cupẽhkà jakati pràti atajê to pit mã cute amehkà, ne wakỳre prà tepti pê ôr ata te ri amehcahti na hê, mã ame to ihcuhhê. 7 Mã ampo tĩr te cwat ne Pahpãm pu na mehcuhhê atajê nõ te Pahpãm mã memprar catêjê te xet atajê mã wakỳre pràti pê ôr te cratti atajê jõr. Mã kam Pahpãm te ame kam incryc xà te hipu partu, por Pahpãm tĩr rohnỳtti mã ata cryc te ri to hipu. 8 Mã cute Pahpãm to me amji kam hapac xà jũrkwa ata kam, Pahpãm carôt jàhcujrohti kam ihkũmti ata te to hipu tu, ne jũ wỳr quê cormã ne jũm cumã axà. Quê ha xa Pahpãm mã memprar catêjê te xet atajê ampo kên itajê to ame hamre, quê ha ihtỳj jũm cormã cumã axà.