27
Pê Ixac Jaco cajrẽn
Kam To Ihtẽm Xà 27.1-46
Pê caku hàhtôa jirô pê ramã Ixac ihwej, ne ramã into tũm. Ne amcro nõ na Exaw mã harkwa to:
— Ramã ita caxuw iwej, ne wa ha itỳj amcro nõ na ty. Ne ityc xwỳjrea na, ca ha gõ cuhê me gõ kruw cwa, ne ma põ mã to mõ, ne imã ampo cura, ne hĩ to imã jũ na wa ha cukrẽ, ite amji mã hàn xà ata na. Jirô pê mã wa ha itỳj acajrẽn to acũmpejti ne. Nãmri apê ri mam kà — hane.
Mã Repecakwỳj te ihcakôc xà ita na impar, ne Jaco mã hũjarẽn, ne ihkujahêc, quê carà cahàcre to ajkrut ne to mõ ne ihcura. Ne cute Jaco mã harkwa to:
— Cu ha apãm wej to tũm mã pahhêj. Wa ha cumã hõ to cuxwa, quê ha cukrẽ, ne Pahpãm mã acajrẽn to acũmpejti ne, Exaw cupyre mã — hajỹr.
Mã Jaco te inxi par pyrentu, ne Exaw kà mã amji jaxàr, ne cute carà cahàcre kà to amji mã hitô kà, mãr quê cupê Exaw pyràac ne ihpa hôhti ne. Ne ma hũm wỳr hõ to mõ, por curi hikwa xà ata ri, ne cute cumã:
— Inxũ, to jỹ ne apà, ne icajrẽn — hajỹr. Mã hũm te ihcukij to:
— Me anõ mã ca? — hajỹr. Mã cumã:
— Ipê acãmter kà pê Exaw — hane.
Mã nee ajmãr hũm te cupê Exaw na amji jarẽn xà ata na impar nare. Ne cute ihcukij to ipijakrut. Ne cute ihpa cupên ne ihtỳj apu amji mã to Exaw. Ne cute hõ ita krẽr jirô pê, cute Pahpãm mã Jaco cajrẽn pejti to ihcajrẽn to hajỹr he:
— Pahpãm gõtpê gàhkre ita mã ta gõ, ne kam ihhy to hàhtôa ne. Ca ha gakràj cati mãr quê me hàhtôa ne cama me amã hàpên catêjê na me ipa. Ne ca ha atỳj apê me akjêjê jõ pahhi. Ne por jũmjê ame ato kêanre atajê, quê ha Pahpãm hanea ne jũmjê ame to kêanre ne. Ne por ame ato impejti atajê, quê ha hanea ne jũmjê ame to impejti ne — hajỹr. Ne cute ihcakôc jicu, mã ma Jaco cator.
Mã hakàn pê Exaw hõa to hũm wỳr cator, ne cute cumã:
— Inxũ, to jỹ ne apà, ne icajrẽn — hajỹr. Mã hũm te ihcukij to:
— Me anõ mã ca? — hajỹr. Mã cumã:
— Ipê acãmter kà pê Exaw — hane.
Mã Ixac te amji mã ihhêj na amji jahkre pej pyrentu, ne to amji jigẽc hyr, ne apu ihtertet. Ne jũ wỳr quê cute Jaco cajrẽn xà ita hacpỹ ne cupê capa. Mã Exaw te incwỳr kam ihtẽm, ne hũm mã incwỳr kam amji na hàhwỳr, mãr quê Pahpãm mã ihcajrẽn.
Mã hũm te cumã:
— Mam iwỳr atõ te amji to hapu na kjê cator, ne cute imã ihhêj, wa ite cumã ato impejti xà ita cunea jõr ne to ihcajrẽn cakrô, wa ha itỳj cuxà acajrẽn — hajỹr. Ne cute ihcajrẽn xà cahàcre, kyre pê impej ata to ihcajrẽn.