39
Pê cahãj Joje kên mã cumẽ
Kam To Ihtẽm Xà 39.1-23
Mã ampo to me hàhpan catêjê itajê Ejit jõ pjê kam Joje to me cator. Ne cute krãhtare jõ pahhi japrỳ te Potipar ita mã ihpore na me to hàhpan.
Pê Pahpãm ajco Joje cahê na apu ipa rohnỳtti mã. Ne Potipar jũrkwa kam cute hàpên xà ton xà atajê cunea na ihtehcajpa, ne Joje kôat pê Pahpãm ajco Potipar jũrkwa to impej. Na pê Potipar Joje to ikre kam me hàpên catêjê jõ pahhi. Ne pê Pahpãm, Joje cwỳrjapê, ihcunea na ikre ata to impej. Ne Potipar ata pê ihtỳj Joje to amji mã ihhimpej, ne hũhkra mã hàpên xà cunea jaxà.
Pê Potipar me hĩxi ita ma Joje pupu, ne cumã ihkĩn, pê ajco te cama hõmpuu ne cumã:
— Icahê na nõ — hane. Pê Joje ajco cumã:
— Wỳr wa ana amji capa. Ampo na? Apjên te ihtỳj amji mã ito hane, ne apê ihprõ. Wa nee ikên xà ita mã ixàr nare, Pahpãm cuna mã — hane. Ne pê ajco amcro cunea kam Joje wỳ.
Mã amcro nõ na ikre kam me hamreare, mã ahte Joje me Potipar me hĩxi apu mõ. Mã cute Joje kà na ipyr ne ihkjên to mõ, cahê na nõr prãmte. Mã ma Joje te cupê amji caxàr ne tẽ, mã hũhkra kam ihkà jàhhuc.
Mã apu kam incryc ne apu caràr, ne cute põ pê me hàpên catêjê ame ipa atajê mã hàkjêr ne me cumã:
— Por Ixaher catêjê nõ ata apu icahê na nõr prãm, ne cute ipro, wa icaràr mã cute ijicu ne jũ kam tẽ — hajỹr.
Mã impjên te amji jaxàr, mã cute cumã Joje kà pẽr ne hanea ne cumã ihhêj xi. Mã pea Potipar te hĩxi hêj xi xà ita kam hapac, ne Joje pro, ne Ejit jõ pjê jõ pahhi te me hacjên atajê cahê na, me hacjên xà kam haxàr. Mã putwrỳ jàhtôa kam curi ihcuhhê.