3
Me hõ ikwỳ nõ incrê cuhy pôcti kam
Taner 3.1-28
Pê caku nõ na pahhi Napuc harkwa ta:
— Imã wakỳti te pahpãm cahàc krekà japjêti to ne hãm. Ca ha kam mare mã me acunea akõn krã na me acuhhê ne cumã me amji cajrẽn. Quê ha nee jũm to hajỹr nare, ne to caxàr xà pê kĩjti ata wỳr axà — hane.
Ne por amcro ata kam cute me amji jahkre pej atajê pê ajco caxêre cunea te amji kam hapac xà to me hahkre to me ipa atajê kwỳ ma me Juta catêjê caca. Na pê ma Napuc wỳr me mõ ne me cumã me ahna harkwa kêanre to mehcakôc ne me cumã:
— Hàpà pahhi! Me imã, ate amji to apijapar rohnỳtti mã na, ato prãm. Pê Juta catêjê mencrê pê Xatrac me, Mexac me, Apet-Nego me, ma ame apar caca, ne nee gõ pahpãm cahàc krekà ata mã me amji cajrẽn nare, ne nee kam mare mã mehkõn krã na mehkrĩ nare — hane.
Mã Napuc te cute me hũmre incrê atajê na mehcakôc xà kêanre ata par. Na pê me kam incryac to incryc ne me krãhtare mã quê mehpro. Mã cute mehpro ne pahhiti wỳr me to mõ.
Mã me hũmre incrê atajê ma pahhi mã:
— Me ijõ pahhi, wa ha garkwa kôt nee me amji pytàr nare. Ampo na? Nee mã ampo na nare. Me imã Pahpãm pê Pahhiti kĩn. Quê ha cumã apê me ipytàr prãm na mã, quê ha to hane he. Ne quê ha cumã cuhyhti pê me ipytàr prãm na mã, quê ha to hane.
Ne quê ha Pahpãm nee apê me ipytàr nare, wỳr wa ha gõ pahpãm cahàc krekà ita cuna mã me ikõn krã na me jỹ — hane.
Ne mehcakôc xà ita cwỳrjapê ri Napuc ma apu mehcaca ne ihkuc kêan kam me kam incryac to incryc. Na pê harkwa ta quê cuhy to me catia to cati, ne mencrê pro ne cuhyhti kam me curẽ, quê me to capa.
Pê krãhtare mencrê pro ne me huwapre ne me to hane. Ne cute me cuhy kam me irẽn. Mã quêt cuhy cacroti te põ pê krãhtare atajê cunea jipej tu.
Mã ahtũm nare mã, pahhi Napuc amji mã ipikrar ne hãm ne hũphêa rũm cute me to ihhimpej catêjê cukij ne me cumã harẽn to hajỹr he:
— Xà ampeaj kam me krãhtare te me hũmre mencrê peaj ne me pro ne cuhy kam me irẽn? — hane. Mã me cumã: — Ỹhỹ, pahhiti, mencrê peaj pit! — hajỹr. Mã pahhi me cumã:
— Ne ampo na mã wa apu me hũmre te cwat itajê pupu, cuhy caxwãm pê? Ne me hõmpu, me hũwapre nare kam ihtỳj ame ipa! — hajỹr.
Ne ampeaj kam ri cuhy caxwãm pê me hũmre incrê me impej kam ame ipa, ne nee cute mehkên nõ cajpẽr nare. Ne hũmre nõ pyxit ata pê ihhêj ne côjkwa pĩn Pahpãm jarkwa to imprar catêjê atajê nõ pyràac.
Ỹhỹ, mã cuhy pôc jarkwa mã pahhi Napuc me hỹrmã hàhtêp ne me cumã caràr ne me cumã:
— Xatrac me, Mexac me, Apet-Nego me, apê Pahpãm pê Pahhiti mã hàpên catêjê, cuhy pê me acato ne ajpên iwỳr me mõ! — hane. Mã cuhy pê mencrê itajê cator. Ne nee cuhy pôc te jũ kam me to caxàr nare, ne nee jũm kĩ caxàr nare, ne nee mehkà nõ te caxàr nare. Ne nee me ahna cuhy kũm cuxỳ nare. Na pê pahhi Napuc harẽn to hane:
— Hacme, cu ha me Xatrac me, Mexac me, Apet-Nego jõ Pahpãm pejti na me harẽ. Cute harkwa to imprar catê ata mencrê wỳr kujahêc ne cuhy pê me hũtàr prãmte. Ampo na? Nee mã ampo na nare. Mencrê itajê hõtpê Pahpãm to amji mã mehhimpeaj to mehhimpej, na pê me to hane — hane.